Kategori Hazard dan Puncanya

Dalam artikel yang lalu, kita membincangkan berkaitan kategori hazard berdasarkan kesannya iaitu hazard keselamatan, hazard kesihatan dan hazard alam sekitar. Tahukah anda, hazard juga boleh diklasifikasi kepada kumpulan berdasarkan punca adanya hazard tersebut. Sebelum kita membicarakan tentang jenis-jenis hazard ini, haruslah kita mengetahui apakah yang dimaksudkan dengan hazard.

Hazard ini bukanlah nama kepada pemain bola sepak terkemuka Eropah Eden Hazard, namun bermaksud sumber atau situasi yang boleh mendatangkan kecederaan, membahayakan kesihatan atau merosakkan harta benda dan alam sekitar. Berdasarkan definisi ini, kita dapat mengembangkan jenis hazard kepada beberapa kumpulan sumber. Secara umumnya, hazard seringkali diklasifikasikan kepada enam kumpulan utama berdasarkan sumbernya. Ayuh kita tahu dan cakna dengan jenis hazard yang berada di sekeliling kita:

Hazard biologi juga seringkali dikenali sebagai biohazard, merupakan hazard yang berpunca daripada bahan biological atau bahan organik yang boleh membahayakan kesihatan kepada benda hidup terutamanya kepada manusia. Virus, bakteria, organisma mikro dan toksin merupakan contoh biohazard yang mampu memberi kesan kepada tubuh badan manusia. COVID-19 merupakan contoh mudah bagi kategori ini.  Selalunya pekerja yang bekerja di hospital, di makmal-makmal kajian dan terlibat dalam spesimen biologi mempunyai risiko yang tinggi terdedah kepada bahaya hazard ini. Tahap bahaya adalah berbeza mengikut :

Selain daripada itu, haiwan dan tumbuhan juga boleh dikategorikan sebagai hazard biologi seandainya kehadiran mereka menjadi punca bahaya kepada pekerja/manusia. Sebagai contoh, ular merupakan hazard biologi kepada pekerja yang bekerja di ladang kelapa sawit dan sawah padi.

Hazard kimia merupakan sebarang bahan berbentuk gas, pepejal atau cecair yang mempunyai keupayaan untuk memberi kesan secara fizikal atau masalah kesihatan kepada manusia atau boleh membahayakan alam sekitar. Kesan kulit terbakar, masalah kesihatan jangka panjang, kemusnahan alam sekitar berpanjangan dan kebakaran serta letupan merupakan kesan yang sering dikaitkan kepada hazard kimia. Bahan kimia merupakan sumber utama hazard ini dan mudah dijumpai bukan sahaja di tempat kerja malah di sekeliling kita. Pelarut cat seperti thinner, minyak pelincir seperti WD-40, gasoline, bahan pencuci merupakan contoh bahan berbentuk cecair. Gas argon, LPG dan gas metana merupakan hazard kimia berbentuk gas. Hazard kimia juga boleh dibahagikan kepada beberapa kumpulan berdasarkan kesannya kepada manusia dan alam sekitar.

Hazard ergonomik seringkali berkait dengan pendedahan tubuh manusia kepada persekitaran kerjanya. Ketidaksesuaian manusia dalam melakukan sesuatu kerja disebabkan keadaan tempat kerja yang direka bentuk tidak berdasarkan tubuh badan seseorang. Keadaan ini memberi kesan kepada tubuh badan menyebabkan seseorang itu boleh mendapat masalah musculoskeletal jika terdedah kepada keadaan tersebut secara berpanjangan.

Faktor risiko ergonomik boleh dipecahkan kepada postur badan yang awkward, pergerakan berulang, postur badan statik atau berkekalan, vibration, contract stess dan forceful and sustained exertion. Sebagai contoh, pekerja yang bekerja menaip secara berulang atau pekerja yang mengangkat barang yang terlalu berat secara berulang. Contoh masalah musculoskeletal yang boleh berlaku adalah carpel tunnel syndrome, sakit tulang belakang dan lain-lain.

Hazard fizikal adalah antara penyebab kecederaan yang sering berlaku di industri. Hazard ini merupakan apa-apa keadaan atau sumber yang boleh menyebabkan bahaya secara fizikal. Contoh hazard fizikal ialah bunyi bising yang keterlaluan, bekerja di ruang terkurung (confined space), ergonomic hazard, radiasi, haba dan lain-lain. Hazard ini juga boleh memberi bahaya yang besar kepada pekerja, sebagai contoh apabila pekerja bekerja di tempat yang bising boleh mengurangkan kebolehan mendengar dan akhirnya boleh menyebabkan pekak disebabkan pekerjaan.

Secara mudahnya, jazad psikososial boleh didefinisikan sebagai aspek atau keadaan pengurusan kerja, konteks organisasi dan sosial di tempat kerja yang berpotensi menyebabkan bahaya kepada psikologi atau fizikal. Hazard psikologi boleh memberi kesan kepada kesejahteraan psikososial pekerja termasuk keupayaan mereka untuk berinteraksi dengan orang lain di tempat kerja. Contoh hazard psikologi adalah seperti tempat kerja yang toksik, gangguan seksual di tempat kerja, buli di tempat kerja, kerja shif dan lain-lain. Keadaan-keadaan ini boleh memberi kesan kepada kesejahteraan psikologi seseorang.

Hazard keselamatan merupakan keadaan atau situasi yang boleh menyebabkan seseorang terlibat dalam kemalangan dan boleh menyebabkan kecederaan. Hazard ini boleh terhasil disebabkan keadaan tempat kerja atau faktor mesin yang berada di tempat kerja. Keadaan tersadung dan jatuh, mesin rosak, lantai licin, mesin guard tidak di pasang dengan betul merupakan contoh hazard keselamatan. Hazard ini mudah dijumpai di tempat kerja dan seringkali di laporkan sebagai “near miss”.

Mengetahui punca-punca hazard sangat penting agar kita dapat mengambil langkah-langkah yang proaktif bagit mengurangkan risiko bahaya dan mengelakkan daripada kemalangan berlaku di tempat kerja. Pengetahuan ini sangat penting supaya negara dapat melahirkan pekerja yang cakna dengan keadaan sekeliling seterusnya mewujudkan tempat kerja yang selamat dan sihat.


TERAPI GEN CRISPR REVOLUSI INDUSTRI KESIHATAN

Saya percaya ramai dalam kalangan kita pernah membaca novel atau menonton filem bergenre bukan fiksyen tentang senjata biologi, memanipulasi genetik sesuka hati atau rawatan membaiki genetik. Sebenarnya, kaedah memanipulasi genetik ini boleh dilaksanakan dan sudah ada kajian dan rawatan yang dijalankan bagi mengubah suai genetik. Salah satunya ialah terapi gen.

Terapi gen ialah kaedah rawatan penyakit dengan mengubah suai genetik individu. Selalunya bagi rawatan penyakit yang disebabkan oleh keturunan seperti anemia sel sabit, terapi gen digunakan untuk membaiki mutasi pada DNA pesakit itu menjadi normal. Terapi gen tradisional mula diperkenalkan pada tahun 1980-an. Ia menggunakan mekanisma virus untuk menghantar gen atau DNA yang telah diubah suai ke dalam nukleus sel untuk merawat penyakit (rujuk Rajah 1).

Akan tetapi, terapi gen tradisional menimbulkan kerisauan pada penyelidik dahulu dan kini yang disebabkan oleh kebergantungan terapi itu pada vektor virus untuk membawa transgen yang diubahsuai (diperbaiki) ke sel yang ditargetkan. Kebergantungan terapi pada vektor virus dapat meningkatkan risiko sisipan onkogenesis dan ketoksikan immuniti. Tetapi, penggunaan vektor virus masih menjadi kunci penghantaran rawatan itu. Selain itu, keberkesanan terapi gen tradisional adalah rendah dan banyak ujian klinikal membuktikan peserta ujian klinikal yang mendapatkan terapi gen menunjukkan simptom yang lebih teruk sehingga maut. Pernah ada satu kes yang melibatkan seorang belia yang mempunyai penyakit genetik kekurangan ornithine transcarbamylase (OTC) tahap sederhana. Dia menjalani ujian klinikal terapi gen menggunakan vektor adenovirus yang telah diubah suai genetiknya. Akan tetapi, belia itu meninggal dunia empat hari selepas rawatan kerana vektor adenovirus merangsang tindak balas imun badan yang berlebihan sehingga menyebabkan kegagalan banyak organ.

Namun begitu, kita beruntung kerana kini, teknologi pengubah suai genetik baru dikenali sebagai clustered regularly interspaced short palindromic repeats (CRISPR) (sebutannya ‘krisper’) telah dibangunkan. Terima kasih kepada perintis yang membangunkan teknologi CRISPR ialah Jennifer Doudna dan Emmanuelle Charpentier, penerima hadiah Nobel Kimia 2020. CRISPR pada awal penemuannya ialah sistem immunisasi mikrob di mana prokariot seperti bakteria dan arkea yang menggunakannya untuk mencegah serangan daripada virus khususnya bacteriophage. CRISPR membolehkan prokariot mengenal pasti susunan gen dengan tepat yang sepadan dengan bacteriophage atau virus lain dan kemudian melenyapkan susunan gen itu dengan enzim khusus. Penemuan dan perkembangan CRISPR dan protein pemadan CRISPR atau CRISPR-associated protein (Cas) telah meluaskan penggunaan penyelidikan genetik secara global terutamanya dalam terapi gen.

Sistem pengubahsuaian DNA dengan CRISPR/Cas ialah kaedah terkini yang dapat membetulkan mutasi DNA yang mengakibatkan penyakit secara terus tanpa memberi risiko onkogenesis. Berbanding dengan kaedah pengubahsuaian genetik lain, sistem pengubahsuaian genetik dengan CRISPR/Cas sangat tepat, efisien, senang digunakan dan lebih murah dari segi kos. Namun, kaedah penghantaran protein CRISPR/Cas masih menggunakan vektor adenovirus. Maka, risiko komplikasi berkaitan dengan vektor virus masih tidak dapat dielakkan

Secara ringkasnya, sistem pengubahsuaian DNA dengan CRISPR/Cas9 menggunakan tiga perkara (rujuk Rajah 2):

Setelah CRISPR/Cas9 berjaya memecahkan ikatan dua bebenang DNA (double stranded breaks), sel akan dirangsang untuk membaiki ikatan dua bebenang DNA yang telah dipecahkan. Melalui proses membaik pulih ikatan DNA, pengubahsuaian DNA berlaku melalui sama ada penukargantian bes DNA, penghapusan atau penambahan. Dengan ini, mutasi pada DNA dapat diperbaiki.

Antara masalah penggunaan CRISPR/Cas9 bagi terapi gen ialah impak sasaran tersimpang (off-target) di mana CRISPR/Cas9 tidak dapat mengenal pasti dan mengikat pada DNA yang perlu diperbaiki. Namun, antara kaedah untuk mengatasi masalah ini, para saintis mengubah suai Cas9 supaya lebih tepat dalam mengenal pasti DNA yang perlu dibaiki. Selain itu, CRISPR/Cas9 memerlukan PAM untuk mengikat pada DNA yang perlu dibaiki dengan tepat. Jujukan PAM menjadi masalah kerana ia perlu dicari oleh CRISPR/Cas9 dan ukuran jujukan PAM bergantung pada jenis protein Cas9. Di samping itu, pemecahan ikatan dua bebenang DNA secara lazimnya mengakibatkan sel apoptosis. Seterusnya, penggunaan CRISPR/Cas9 di dalam sel badan manusia dapat mengakibatkan ketoksikan immunogenik dengan mengaktifkan sel imun untuk menghasilkan antibodi untuk memusnahkan CRISPR/Cas9, tetapi secara tidak langsung menyerang sel-sel yang lain.

Penggunaan CRISPR/Cas9 telah diaplikasikan dalam pelbagai jenis industri, antaranya: hasil tanaman dan serangga yang diubahsuai genom, model genetik bagi tujuan kajian dan pelbagai eksperimen terapi manusia. Penggunaan sistem CRISPR/Cas9 sekarang sedang menjalani ujian klinikal untuk merawat anemia sel sabit, kanser dan penyakit genetik lain seperti buta keturunan.

Namun, penggunaannya ke atas sel manusia ialah satu kontroversi yang amat besar lebih-lebih lagi pada November 2018 ketika seorang saintis dari China telah menggunakan teknologi CRISPR/Cas9 ke atas embrio yang kini menjadi bayi kembar dengan tujuan untuk mencegah HIV. Hal ini menimbulkan soal etika dalam penggunaan teknologi pengubahsuaian genetik ke atas manusia kerana tindakan saintis tersebut dapat mendatangkan kemudaratan ke atas bayi kembar itu di samping tiada bukti kukuh yang meyakinkan teknologi ini tidak mendatangkan kesan buruk lebih besar. Oleh sebab kontroversi itu, panel antarabangsa diketuai oleh persatuan saintifik US dan UK menyimpulkan teknologi CRISPR/Cas9 belum sesuai digunakan di dalam embrio manusia.

Kesimpulannya, perkembangan dalam bidang kejuruteraan genetik amat pesat dan CRISPR dapat dikatakan kaedah yang murah kosnya dengan keberkesanan yang amat memuaskan dalam mengubah suai genetik dengan risiko komplikasi yang tidak diingini lebih rendah. Etika dalam penggunaan teknologi amat penting kerana jika disalahguna, ia boleh mengakibatkan kezaliman terhadap seseorang individu atau boleh juga merosakkan ekosistem semula jadi. Maka, perkembangan teknologi sehebat ini perlu disertai dengan etika yang betul dan selamat.

Vektor: Pembawa bagi suatu molekul seperti gen atau DNA

Ex vivo: Uji kaji yang dilakukan bagi sesuatu tisu organisma di persekitaran luar dengan perubahan keadaan yang minimum

Onkogenesis: Perkembangan tumor

RNA: Asid ribonukleik

Apoptosis: Program dalaman terkawal untuk mematikan sesuatu sel

Immunogenetik: Proses yang dapat mengaktifkan tindak balas imun

Sumber gambar : https://www.biotechacademy.dk/undervisning/gymnasiale-projekter/crispr-cas9/


Awas! Ubi kayu ada racun cyanide

Ubi kayu rebus merupakan satu makanan yang tidak asing bagi masyarakat Malaysia.

Ubi kayu rebus makan bersama kelapa parut digaul sedikit gula memang begitu menyelerakan untuk minum petang selepas pulang dari kerja atau ketika berehat di petang hari minggu.

Menurut petua dan resepi orang dulu-dulu, ubi kayu perlu dikupas kulitnya, dipotong kecil dan kemudian dibiarkan direndam dalam air pada suatu jangka masa, dan selepas itu ubi kayu yang direndam itu dibilas, dibasuh bersih-bersih kemudian direbus dalam periuk dengan air yang agak banyak sehingga ubi itu benar-benar lembut atau empuk.

Rupanya petua dan tatacara pemprosesan ubi kayu yang sebegitu ada sebab-sebabnya demi menjaga keselamatan orang yang memakan ubi kayu.

Ubi kayu mengandungi kanji dengan begitu banyak. Ia boleh menjadi sumber karbohidrat yang diperlukan untuk penghasilan tenaga manusia. Selain itu, ubi kayu juga mengandungi fiber, protein, vitamin seperti vitamin C dan B, serta mineral seperti kalsium, magnesium, potassium dan lain-lain bahan lagi. Ubi kayu juga sebenarnya mengandungi satu bahan kimia yang dikenali sebagai cyanogenic glycosides yang terbentuk secara semulajadi di dalam ubi kayu.

Bahan cyanogenic glycoside ini tidak bersifat toksik asalnya, namun apabila dimakan, enzim dalam perut dan usus, dan juga mikro-organisma perut akan menyebabkan berlakunya proses hidrolisis terhadap cyanogenic glycoside oleh enzim beta-glycosidase dan akhirnya terhasil satu bahan iaitu hydrogen cyanide yang begitu toksik kepada manusia dan haiwan.

Tanda-tanda keracunan cyanide boleh dilihat antaranya pernafasan menjadi laju, degupan jantung lebih pantas, tekanan darah menjadi rendah, pening, muntah, sakit kepala, cirit birit, kekeliruan fikiran, sawan dan akhirnya kematian jika paras cyanide dalam darah terlalu tinggi.

Cyanogenic glycoside terdapat dengan banyaknya di dalam kulit ubi kayu berbanding dalam isi ubi. Oleh itu, mengupas dan membuang kulit ubi kayu akan menghilangkan sejumlah besar cyanogenic glycoside.

Merendam ubi kayu dalam air buat beberapa ketika akan membantu mengeluarkan bahan toksik daripada ubi iaitu cyanogenic glycoside akan larut dan masuk ke dalam air. Merendam hirisan nipis ubi kayu dalam air selama 4 jam akan menghilangkan sekitar 20% daripada bahan cyanide bebas yang terdapat dalam ubi. Sekiranya air rendaman itu ditukar kerap, lebih banyak bahan cyanide yang dapat disingkirkan daripada ubi. Merendam selama 3-5 hari, dengan air yang kerap ditukar akan turut membantu menurunkan paras cyanide dengan signifikan.

Merebus pula akan menyebabkan kehilangan ketara cyanide dengan pantas daripada ubi. Sekitar 90% bahan cyanide bebas akan disingkirkan selepas hirisan nipis ubi kayu direbus selama 15 minit.

Oleh itu, pastikan jangan makan ubi kayu mentah. Serta pastikan ubi kayu dikupas kulitnya, dibasuh dan direndam terlebih dahulu selama beberapa jam dan kemudian direbus hingga benar-benar empuk, baru lah selamat untuk dimakan.

Ditulis oleh,

Tengku Azlan Shah bin Tengku MohamadPensyarah KananFakulti Farmasi dan Sains Kesihatan,UniKL Royal College of Medicine Perak, Ipoh

Tewe, O.O. (1991). Detoxification of cassava products and effects of residual toxins on consuming animals. In: Proceedings of the FAO Expert Consultation, FAO Animal Production And Health Paper 95. Accessed November 10, 2022 from: https://www.fao.org/3/t0554e/t0554e06.htm

Kwok, J. (2008). Cyanide Poisoning and Cassava. Food Safety Focus (19th Issue, February 2008) – Incident in Focus. Accessed November 10, 2022 from:  https://www.cfs.gov.hk/english/multimedia/multimedia_pub/multimedia_pub_fsf_19_01.html


KETAHANAN MANUSIA TERHADAP PEDAS

Boleh dikatakan kebanyakan masyarakat di Malaysia gemar makanan pedas. Ada dalam kalangan masyarakat kita suka mengambil makanan pedas dalam diet setiap hari. Tetapi,  bagaimanakah individu itu mampu mempunyai ketahanan terhadap pedas yang tinggi?

Sebelum itu, kita perlu tahu ejen penyebab rasa pedas dan reseptor yang mengesan ejen tersebut.

Ejen tersebut ialah kapsaisin (kap-sai-sin), sebatian aktif yang selalunya terkandung dalam cili dan lada. Kapsaisin akan mengikat dan merangsang reseptor-reseptor yang bertanggungjawab memberikan persepsi sakit dan panas iaitu reseptor transient receptor potential vanilloid (TRPV1). Reseptor TRPV1 ialah protein saluran ion pada permukaan sel kulit, lidah dan organ lain termasuk sel saraf yang membenarkan kemasukan ion kalsium dan ion sodium ke dalam sel saraf untuk menghasilkan impuls. Impuls tersebut akan dihantar ke saraf tunjang dan ke otak untuk ditafsirkan sebagai rangsangan panas dan sakit.

Sebenarnya, para saintis mendapati bahawa tujuan utama sel kita menghasilkan reseptor TRPV1 adalah untuk bertindak sebagai termoreseptor atau reseptor yang menerima rangsangan suhu yang tinggi (lebih tinggi daripada suhu 43°C). Hal ini bermaksud fungsi utama reseptor TRPV1 untuk melindungi daripada benda panas yang dapat melecurkan anggota badan kita. Namun, reseptor TRPV1 juga dapat diaktifkan oleh kapsaisin.

Maka, hal ini menerangkan sebab-sebab makanan yang pedas (mengandungi kapsaisin) menyebabkan individu itu berpeluh dan terasa panas atau sensasi terbakar. Reseptor TRPV1 juga dapat diaktifkan oleh keadaan berasid atau makanan yang mempunyai rasa yang kuat seperti wasabi dan mustard. Sebenarnya, sensasi panas atau terbakar adalah ilusi yang dihasilkan oleh neuron otak kita yang tersalah tafsir rangsangan daripada kapsaisin sebagai benda yang panas.

Selalunya individu yang kepedasan digalakkan minum susu atau aiskrim untuk mengurangkan rasa pedas kerana kapsaisin ialah hidrofobik dan susu atau aiskrim mengandungi kesin, molekul yang larut lemak yang dapat melarutkan kapsaisin yang terikat pada reseptor TRPV1.

Ketahanan terhadap pedas sebenarnya boleh disebabkan oleh faktor genetik atau dipupuk dengan pengamalan kapsaisin secara kerap. Bagi faktor genetik, kajian mendapati bahawa faktor genetik mempengaruhi sebanyak antara 18% hingga 58% bagi individu dalam ketahanan terhadap pedas. Mereka yang mempunyai ketahanan terhadap pedas yang tinggi mempunyai kemungkinan yang tinggi untuk mempunyai jumlah reseptor capsaicin yang lebih rendah.

Namun begitu, saintis juga mendapati ketahanan terhadap pedas bagi individu dapat dipupuk. Rangsangan pedas yang berterusan terhadap reseptor TRPV1 menyebabkan protein saluran TRPV1 tertutup dan tidak dapat menghantar isyarat pedas ke saraf tunjang. Reseptor TRPV1 di lidah yang dirangsangkan dengan kapsaisin berterusan akan memberi isyarat kepada saraf yang terdapat di lidah untuk mengurangkan jumlah reseptor TRPV1 yang terdapat pada membran sel saraf lidah.

Hal ini menyebabkan saraf pada lidah menjadi kurang sensitif terhadap rangsangan pedas. Hal ini menerangkan sebab-sebab individu yang suka makanan pedas dapat terus memakan makanan pedas tanpa menunjukkan simptom kepedasan yang teruk (berpeluh dan penghasilan mukus berlebihan) berbanding mereka yang kurang kerap makan makanan pedas. Akan tetapi, jika kapsaisin tidak diambil dalam jangka masa yang lama, reseptor TRPV1 akan dihasilkan kembali di lidah dan menyebabkan individu itu kembali sensitif terhadap makanan pedas.

Jadi, bagi mereka yang tidak tahan pedas dan ingin menikmati makanan pedas boleh mengamalkan makanan yang mengandungi kapsaisin dalam kuantiti sedikit dan berterusan.

Sebenarnya, kapsaisin telah lama digunakan sebagai analgesik lebih-lebih lagi dalam merawat sakit kronik dan sakit saraf. Penggunaan kapsaisin dalam rawatan tersebut dapat menggantikan ubat-ubatan opiods seperti morfin yang dapat menyebabkan ketagihan dan maut jika terlebih dos.

Bagi rawatan tersebut, para penyelidik menghasilkan ubat kapsaisin yang berkepekatan tinggi iaitu 8% dalam bentuk krim. Terdapat juga ubat kapsaisin yang berkepekatan tinggi yang dihasilkan dalam bentuk tampalan (patch). Kajian mendapati tampalan kapsaisin lebih berkesan dalam merawat sakit kronik atau sakit saraf kerana kapsaisin dalam bentuk tampalan mempunyai jumlah kapsaisin yang dihantar ke bahagian anggota badan yang sakit dengan lebih tinggi dan seterusnya meningkatkan ketoleransian (tolerability) pada saraf terhadap rangsangan panas atau sakit.

Sebenarnya, rawatan sakit kronik atau sakit saraf dengan kapsaisin agak menakjubkan kerana penggunaan kapsaisin secara berterusan dengan kepekatan tinggi (8%) dapat mengurangkan rasa sakit dengan menurunkan sensitiviti reseptor TRPV1. Hal ini berlaku kerana rangsangan daripada kapsaisin secara berterusan pada TRPV1 menyebabkan sel saraf mengurangkan jumlah reseptor TRPV1 yang ada pada permukaan sel saraf dan seterusnya mengurangkan pembentukan persepsi sakit. Pengurangan sensitiviti TRPV1 dengan rawatan kapsaisin berkepekatan tinggi dapat bertahan dalam jangka masa yang lama. Mekanisma ini sama dengan mekanisma dalam meningkatkan ketahanan terhadap pedas.

Oleh sebab itu, kita boleh mengambil iktibar daripada manfaat sifat kapsaisin ciptaan Allah SWT, ejen penyebab rasa pedas yang juga berfungsi membantu melegakan sakit kronik dan sakit saraf yang menyebabkan hyperalgesia dan allodynia. Benda yang selalu kita makan juga ada manfaatnya dalam teknologi perubatan.

Reseptor: protein yang terdapat pada permukaan membran sel untuk mengesan rangsangan

Hyperlagesia: Peningkatan sensitiviti yang melampau sehingga memberikan rasa sakit yang ektrem walaupun hanya sedikit rangsangan sakit diberikan

Allodynia: Rasa sakit disebabkan oleh rangsangan yang secara normalnya tidak memberikan rasa sakit

Hidrofobik: Sifat bahan yang tidak larut dalam air

Impuls: Isyarat yang dihasilkan oleh saraf untuk dihantar ke saraf tunjang dan otak

Martin, A., Sanshool Seduction: The Science of Spiciness.

Arora, V., Campbell, J.N. and Chung, M.K., 2021. Fight fire with fire: Neurobiology of capsaicin-induced analgesia for chronic pain. Pharmacology & Therapeutics, 220, p.107743.

Derry, S., Rice, A.S., Cole, P., Tan, T. and Moore, R.A., 2017. Topical capsaicin (high concentration) for chronic neuropathic pain in adults. Cochrane Database of Systematic Reviews, (1).


Cardiopulmonary Resuscitation (CPR) menyelamatkan nyawa ketika Jantung Terhenti Mengejut (Sudden Cardiac Arrest)

Sudah lebih dua minggu berlalu berkaitan kes rempuhan pada malam halloween yang berlaku di Itaewon, Korea Selatan. Kes ini telah mengorbankan 156 nyawa yang terdiri daripada pelbagai warganegara. Direkodkan juga sebanyak 198 orang telah mengalami kecederaan.

Kebanyakan mangsa yang terlibat dalam rempuhan ini adalah terdiri daripada remaja dan anak muda yang ingin turut serta merayakan halloween yang akhirnya menjadi mangsa kepada rempuhan disebabkan kehadiran khalayak yang ramai dan tiada kawalan lalu lintas bagi menjamin keselamatan orang awam.  Kes ini telah diklasifikasikan sebagai antara yang terteruk selepas tragedi feri Sewol yang mengorbankan pelajar sekolah Korea pada tahun 2014.

Ketika insiden ini, viral video di laman sosial yang mana mangsa diberikan bantuan Cardiopulmonary recuscitation (CPR) disebabkan oleh jantung terhenti (cardiac arrest) kesan daripada ditimpa antara satu sama lain. Bukan sahaja pekerja kesihatan malahan orang awam juga dipanggil untuk membantu dalam melakukan CPR bagi menyelamatkan semua mangsa yang terlibat dalam kemalangan tersebut. Sebagai orang awam, kita perlu tahu bagaimana cara untuk bertindak seandainya terdapat orang di sekitar kita tiba-tiba rebah dan terkena cardiac arrest.

Menurut Persatuan Jantung Amerika (AHA), cardiac arrest adalah kehilangupayaan fungi jantung secara mengejut pada seseorang sama ada dia menghidapi penyakit jantung atau tidak. Cardiac arrest ini boleh berlaku kepada semua peringkat umur tanpa mengira faktor kesihatan tubuh badan. Kejadian jantung berhenti secara tiba-tiba ini berlaku disebabkan pergerakan pantas ritma elektrik yang tidak menentu (ketidaktekalan). Ketika keadaan ini berlaku, mangsa akan terus tumbang, tiada nadi dan gagal bernafas kerana darah yang beroksigen tidak dapat dialirkan kepada organ yang penting seperti otak dan jantung. Jika intervansi tidak dilakukan, kematian pasti akan berlaku. Oleh itu, keadaan ini seringkali dikaitkan sebagai pembunuh senyap.

Seandainya ada mangsa di sekitar kita menghadapi serangan jantung terhenti mengejut, perlu kita tahu bagaimana cara untuk menyelamatkan mangsa tersebut. Cardiopulmonary Resuscitation (CPR) adalah bantuan kecemasan pertama yang perlu dilakukan oleh seseorang yang berada berdekatan dengan mangsa bagi mengembalikan ritma denyutan jantung dan memastikan darah terus dipam ke seluruh badan.

Cardiopulmonary resuscitation atau dalam Bahasa Melayu disebut sebagai resutasi kardiopulmonari merupakan satu prosedur kecemasan yang diberikan kepada mangsa yang jantungnya terhenti berdegup. Tindakan ini sebagai usaha bagi mengekalkan secara manual fungsi otak sehingga langkah selanjutnya dapat dilakukan bagi mengembalikan aliran darah dan pernafasan secara spontan.

Tujuan utama CPR dilakukan kepada mangsa adalah bagi memulihkan separa aliran darah beroksigen ke dalam otak dan jantung. Dengan cara ini dapat menangguhkan kematian tisu serta melanjutkan jendela peluang yang singkat untuk menjayakan resusitasi tanpa kerosakan otak yang berkekalan. Hal ini kerana apabila tisu otak mati, maka nyawa mangsa sudah tidak dapat diselamatkan lagi. Pelaksanaan CPR melibatkan proses menekan dada dengan kedalaman sekurang-kurangnya 5 cm dengan kadar tekanan sebanyak 100 kali setiap minit. Dengan kedalaman dan tekanan yang mencukupi mampu menghasilkan peredaran buatan dengan mengepam darah melalui jantung secara insani.

Sebagai orang awam yang tidak terlatih dalam melaksanakan CPR, pihak Persatuan Jantung Amerika telah menggalakkan mempelajari kaedah CPR mampatan sahaja. Kaedah CPR mampatan sahaja ini hanya menggunakan tangan bagi melaksanakan CPR kepada mangsa sehingga bantuan kesihatan tiba di tempat kejadian.

Langkah di bawah merupakan cara-cara melakukan CPR mampatan kepada mangsa cardiac arrest :

Cardiac arrest merupakan pembunuh senyap bagi rakyat Malaysia. Kegagalan orang sekeliling melakukan bantuan kecemasan dengan cepat boleh menyebabkan mangsa mati di tempat kejadian. Maka, perkara ini menjadi tanggungjawab kita untuk mengetahui cara melakukan CPR dengan baik. Pelaksanaan CPR sangatlah mudah dan manfaatnya sangat besar kepada mangsa. Oleh itu, ayuhlah kita cakna dan ambil tahu langkah-langkah melakukan CPR dengan betul.


KEHEBATAN LALAT SEHINGGA MEMENANGI ANUGERAH NOBEL

Lalat buah atau dikenali sebagai lalat Drosophila ialah serangga kecil yang menghinggap di buah. Dalam kalangan lebih daripada 1500 spesies Drosophila yang telah dikenalpasti, spesies Drosophila melanogaster merupakan spesies yang banyak dikaji di seluruh dunia. Sehinggakan sebanyak 6 anugerah Nobel telah diberikan kepada penyelidikan berkaitan Drosophila melanogaster.

Antara fakta tentang lalat buah atau Drosophila melanogaster ialah mereka mempunyai kitaran hidup sepanjang dua minggu.

Drosophila melanogaster bukan suatu ancaman kepada kesihatan manusia kerana makanan utama mereka hanya bijirin, ragi, buah yang sedang masak dan gula. Kitaran hidup yang singkat memudahkan para saintis menjalankan pelbagai kajian berkaitan penyakit dan perkembangan organisma lain. Selain itu, morfologi lalat buah dikatakan amat istimewa kerana 60% daripada DNA lalat buah adalah sama dengan DNA manusia.

Selain itu, Drosophila melanogaster mempunyai empat pasang kromosom sahaja berbanding manusia yang mempunyai.23 pasang kromosom. Jumlah kromosom Drosophila melanogaster yang amat sedikit menjadi keistimewaan yang amat bermanfaat. Hal ini kerana genetik Drosophila melanogaster lebih senang untuk dimanipulasi dan kajian tentang fungsi gen dan cara-cara gen bertindak balas dengan gen yang lain mudah dilakukan. Seterusnya, Drosophila melanogaster dipilih sebagai model organisma dalam kajian adalah kerana kos penyelidikan lebih murah berbanding yang lain.

Di samping itu, gen Drosophila melanogaster mempunyai kadar bermutasi amat tinggi yang menjadikan gen Drosophila melanogaster senang diubah suai dan sangat berguna untuk dikaji, lebih-lebih lagi dalam memahami evolusi dan perkembangan sesuatu spesies. Maka, dalam penyelidikan genetik, para saintis memilih lalat buah sebagai model organisma berbanding tikus atau manusia yang lebih sukar untuk dijejak dan dikaji tentang cara-cara genetiknya berevolusi atau bermutasi. Kadar bermutasi Drosophila melanogaster yang tinggi membolehkan Thomas Hunt Morgan (penerima anugerah Nobel) menyaksikan perwarisan trait genetik lalat buah dari satu generasi ke satu generasi. Hal ini juga membuktikan kromosom dan gen dapat diwariskan daripada satu generasi kepada generasi baru.

Salah satu penemuan besar hasil daripada kajian tentang Drosophila melanogaster ialah Drosophila melanogaster mempunyai ciri-ciri mekanisme yang mengawal ritma sirkadian (circadian rhythm) yang hampir sama dengan alam haiwan (animal kingdom). Secara tidak langsung, penemuan ini membantu para saintis untuk memahami kepentingan pola jam badan 24 jam (24-hour body clock) yang mengawal kehidupan haiwan termasuk manusia.

Selain itu, terdapat kajian penerima anugerah Nobel yang mengeksperimentasikan Drosophila melanogaster yang berjaya mengubah sudut pandang pada bidang genetik. Kajian yang mengeksperimentasikan lalat buah menerangkan bahawa gen-gen yang bertanggungjawab untuk menghasilkan protein-protein asas terletak pada bahagian khusus di kromosom. Gen-gen tersebut dapat diwariskan dan sebahagian daripada gen-gen tersebut berkait rapat dengan gen-gen yang lain dalam menjalankan kawalan dalaman setiap sel. Menurut ahli biologi USA, Thomas Morgan, penemuan besar dalam bidang genetik ini telah membuka ruang kepada Sains Moden. Selain itu, Bruce Beutler telah menemui gen Toll dalam Drosophila melanogaster. Gen Toll ialah gen yang bertanggungjawab dalam mengaktifkan keradangan dan sistem imun semula jadi (innate immune system). Yang mengejutkan ialah gen Toll dalam Drosophila melanogaster adalah sama dengan gen Toll mamalia.

Kajian tentang genetik Drosophila melanogaster semakin meluas sehingga kini dan pelbagai penemuan lain telah dibuat. Antaranya, sekarang para saintis menyimpulkan sebanyak 75% gen manusia yang mengakibatkan penyakit telah dikenal pasti dan sepadan dengan gen Drosophila melanogaster. Gen-gen tersebut ialah Sindrom Down, Alzheimer, autism, diabetes dan semua jenis kanser. Penemuan gen lalat buah yang sepadan dengan gen manusia seolah-olah lalat buah dicipta untuk membantu para saintis untuk memahami penyakit tersebut.

Berbincang tentang kajian bagi penyakit Alzheimer, morfologi lalat buah amat sesuai untuk dikaji dalam memahami akson sel saraf. Antara eksperimen yang dibuat pada lalat buah dalam memahami penyakit Alzheimer ialah sel saraf atau neuron Drosophila melanogaster dikembangkan di dalam kultur dan sel saraf itu diuji dengan pelbagai bahan tindak balas bagi memahami sebab-sebab neuron itu menjadi rosak.

Mekanisme apoptosis sel telah ditemui melalui kajian pada Drosophila melanogaster yang menjadi salah satu tiitk permulaan dalam memahami kanser. Hal ini kerana apoptosis ialah kaedah kawalan dalaman yang amat penting apabila sel-sel sudah tidak berfungsi atau rosak dengan membunuh dan menghapuskan sel itu. Kaedah itu dikenali program sel untuk membunuh diri yang penting dalam memastikan kesihatan tisu dan organ. Melalui pemahaman apoptosis menggunakan Drosophila melanogaster, para saintis dapat mengetahui faktor-faktor yang menyebabkan sel kanser terus ‘kebal’ dan tidak dapat dihapuskan. Antara faktornya ialah sel kanser mengelakkan program sel mati dengan meningkatkan molekul-molekul dikenali sebagai protein perencat apoptosis atau inhibitor of apoptosis protein (IAP). Melalui dapatan kajian itu, para saintis dapat membangunkan ubat yang dapat melawan tindak balas IAP supaya proses apoptosis sel kanser dapat berjalan lancar.

Ringkasan Tahun Penerimaan Anugerah Nobel dan Kajiannya Yang Berkaitan Drosophila melanogaster:

1933   Thomas Hunt Morgan menggunakan Drosophila melanogaster untuk menemui peranan kromosom dalalm perwarisan.

1946   Hermann Joseph Muller menggunakan radiasi sinaran X untuk meningkatkan kadar bermutasi dalam lalat buah.

1995   Edward B Lewis, Christiane Nusslein-Volhard dan Eric F Wieschaus mengeksperimentasi Drosophila melanogaster untuk memahami kawalan genetik dalam perkembangan embrio.

2004   Richard Axel mengkaji receptor bau dan organisasi sistem deria bau.

2011 Jules A Hoffmann mengkaji pengaktifan sistem imun semula jadi menggunakan Drosophila melanogaster

2017 Jeffrey C Hall, Michael Rosbash dan Michael W Young menemui mekanisme secara molekul yang mengawal ritma sirkadian.

Kesimpulannya, ingin ditegaskan bahawa walaupun lalat yang sering mengganggu hidup kita dan yang selalu dianggap sebagai pembawa kotoran pada makanan kita mempunyai faedah-faedah dan keistimewaan-keistimewaan yang sungguh meletupkan otak jika dikaji dengan mendalam dan menghubung kait dengan penyakit-penyakit yang sering dihadapi oleh manusia seperti kanser.

Sesungguhnya Allah SWT telah menyatakan dalam Surah Al Hajj ayat 73 yang bermaksud ‘’ Hai, manusia telah dibuat perumpamaan, maka dengarkanlah olehmu perumpamaan itu. Sesungguhnya segala yang kamu seru selain Allah sekali-kali tidak dapat menciptakan seekor pun, walaupun mereka bersatu untuk menciptakannya. Dan jika lalat itu merampas sesuatu dari mereka, tidaklah mereka dapat merebutnya kembali dari lalat itu. Amat lemahlah yang menyembah dan amat lemah (pulalah) yang disembah. Mereka tidak mengenal Allah dengan sebenar-benarnya…”. Demikianlah ayat Al Quran sebagai renungan dan muhasabah untuk kita supaya sentiasa berasa hamba yang kerdil terhadap Allah SWT dan marilah kita mengambil iktibar daripada lalat ciptaan Allah SWT yang menakjubkan.

Artikel ini diolah dengan bantuan rujukan berikut:


Automated External Defibrillator: Menyelamatkan mangsa serangan jantung tiba-tiba (Cardiac Arrest)

Penulisan sebelum ini kita menyentuh tentang serangan jantung mengejut atau juga dikenali sebagai ‘sudden cardic arrest (SCA)’. Seandainya terdapat mangsa diserang cardiac arrest dan langkah kecemasan tidak diambil serta merta ia boleh membawa kematian kerana di saat serangan berlaku, jantung berhenti berdenyut menyebabkan aliran darah yang beroksigen tidak mengalir ke otak. Mengetahui cara melakukan bantuan CPR yang betul mampu menyelamatkan mangsa yang diserang penyakit ini. Namun, tidak semua dapat melakukan bantuan CPR yang sempurna disebabkan faktor-faktor yang mungkin ada pada diri penyelamat. Bagi memastikan bantuan CPR yang diberikan itu dapat menyelamatkan mangsa, satu alat yang dikenali sebagai ‘Automated External Defibrillator’ telah dihasilkan.

Apakah itu ‘Automated External Defibrillator’? ‘Automated External Defibrillator’ atau selalunya disingkatkan sebagai AED merupakan suatu peranti mudah alih bantuan kecemasan yang mampu menganalisis denyutan jantung dan memberi nasihat kepada penyelamat sama ada untuk menyampaikan arus kejutan kepada mangsa atau tidak. Alat ini digunakan bagi membantu penyelamat sementara bantuan kesihatan tiba di tempat kejadian. Alat ini sangat mudah digunakan dan digalakkan untk diletakkan di tempat-tempat awam supaya masyarakat boleh mengakses alat ini ketika mahu menyelamatkan pesakit diserang sakit jantung secara tiba-tiba di tempat awam.

Di negara maju seperti di Korea Selatan dan Jepun, masyarakat awam dapat mengakses dengan mudah peralatan tersebut kerana terdapat di tempat-tempat awam seperti taman dan stesen kereta api. Di Malaysia, negeri Pulau Pinang merupakan pelopor utama yang memperkenalkan AED di tempat awam dan direkodkan terdapat 163 unit AED telah di pasang disekitar kawasan tumpuan ramai supaya mudah diakses apabila perlu.

Ketika seseorang mengalami serangan jantung secara tiba-tiba, langkah pertama yang perlu dilakukan ialah memberikan bantuan pernafasan dengan menggunakan teknik CPR. AED membantu sebagai peranti yang memberikan nasihat kepada penyelamat terhadap keperluan untuk menyampaikan arus kejutan kepada mangsa dengan menganalisis denyutan jantung mangsa. Pada peranti ini terdapat satu pad elektrik yang ditampalkan kepada dada mangsa. Pad inilah yang berfungsi untuk menganalisis denyutan jantung dan menghasilkan arus kejutan bagi membantu mangsa kembali sedar. Sesetengah peranti ini mampu mengenal pasti keberkesanan CPR yang diberikan kepada mangsa, oleh itu penggunaan AED semasa CPR dilakukan dapat meningkatkan peluang mangsa untuk terus hidup.

Penggunaan AED ini sangatlah mudah, pengguna hanya perlu mengaktifkan peranti tersebut dan mengikuti arahan yang diberikan oleh peranti itu. Di bawah disertakan cara penggunaan peranti AED semasa kecemasan:

Ketika sesorang mangsa jatuh disebabkan oleh serangan jantung tiba-tiba (sudden cardiac arrest), pemberian CPR yang berkesan menjamin kelangsungan mangsa untuk hidup. Penggunaan AED semasa menyelamatkan mangsa dapat memanjangkan hayat mangsa. Tambahan lagi, bantuan ambulan dan peranti kesihatan dari hospital terdekat mungkin mengambil masa yang lama untuk tiba di tempat kejadian, maka keberadaan AED dapat meyelamatkan mangsa sehingga bantuan tiba.

Walau bagaimanapon, di Malaysia hanya sesetengah kawasan awam seperti lapangan terbang sahaja mempunyai peranti ini. Bagi menambahbaik keadaan ini, kerajaan Malaysia perlu mengambil inisiatif seperti kerajaan Pulau Pinang dengan memperkenalkan peranti AED di tempat-tempat awam seperti taman,  tempat kerja dan lain-lain. Selain itu, kempen kesedaran berkaitan kepentingan AED dalam kalangan rakyat Malaysia juga perlu dilaksanakan bagi memastikan usaha kerajaan memperkenalkan AED di tempat awam tidak sia-sia.


Persediaan Jika Berlaku Kebakaran?

Baru-baru ini dilaporkan terdapat satu kes kebakaran berlaku melibatkan lima buah rumah di Seremban. Kesemua rumah telah musnah dan menurut ketua Balai Bomba Seremban, didapati 3 buah rumah telah musnah sebanyak 100 peratus manakala 2 buah rumah lagi terbakar 80 peratus. Kebakaran boleh berlaku di mana sahaja dan bila-bila masa jika wujudnya elemen-elemen pembakaran. Kebakaran bukan sahaja boleh menyebabkan kemusnahan harta benda malahan mampu meragut nyawa penghuni bangunan.

Menurut statistik kematian dan kecederaan akibat kes Kebakaran dan Menyelamat 2020 yang dikeluarkan oleh Kementerian Perumahan dan Kerajaan Tempatan, menyatakan pada tahun 2020 sebanyak 38,865 kes kebakaran dilaporkan, sebanyak 118 kematian disebabkan kebakaran berlaku dan 413 kes kecederaan.

Sesungguhnya kebakaran dapat dielakkan dan pelbagai persediaan boleh diambil bagi menyelamatkan diri dan orang tersayang seandainya kebakaran berlaku. Di sini beberapa alat kebakaran yang boleh disediakan di rumah atau di dalam kenderaan bagi memudahkan diri dan orang lain seandainya terlibat dalam kemalangan :

Alat pemadam api mudah alih merupakan salah satu ciptaan manusia yang berguna dalam melawan api kebakaran. Alat ini seringkali dapat dilihat di bangunan-bangunan dan tempat awam seperti di hospital, hotel, bangunan kerajaan dan lain-lain. Sebenarnya kita juga boleh menyimpan alat pemadam api mudah alih di rumah. Di pasaran terdapat pelbagai saiz alat pemadam api seperti 1kg, 5kg dan 10kg. Alat pemadam api mudah alih ini juga boleh disimpan di dalam kenderaan dan amat disarankan oleh pihak bomba. Alat ini dapat membantu pengguna untuk memadam api kecil dan menyelamatkan diri sehingga bomba tiba di tempat kejadian.  Cara penggunaan alat ini juga mudah dan semua orang mampu menggunakannya.

Selimut api (Fire blanket) merupakan salah satu alat yang boleh digunakan seandainya kebakaran berlaku. Selimut ini dihasilkan daripada bahan khusus bagi memadamkan kebakaran. Metode pemadamannya adalah dengan menyelimuti api. Dengan cara ini, bekalan oksigen yang menyebabkan kebakaran berlaku terhenti menyebabkan api terpadam. Contoh penggunaan selimut ini adalah apabila kita ingin menyelamatkan diri daripada api, kita boleh menyelimuti seluruh badan supaya badan terlindung daripada api yang merebak. Selain itu, selimut ini juga boleh digunakan untuk menyelimuti tubuh badan seseorang yang terbakar. Alat ini juga dapat membantu jika kebakaran berlaku ketika memasak.

Selain itu, memasang penggera kebakaran mudah alih di rumah juga dapat menyelamatkan nyawa diri dan orang tersayang. Alat ini dapat mengesan kebakaran seterusnya menghasilkan penggera bagi memberi amaran kepada penghuni. Alat ini sangat membantu terutamanya ketika tengah malam di mana semua penghuni sedang nyenyak tidur dan kebakaran berlaku.

Kesimpulannya, peribahasa “sediakan payung sebelum hujan” sangatlah dekat dengan persediaan dalam menghadapi kebakaran. Persediaan yang proaktif dapat menyelamatkan nyawa dan mengelakkan kemusnahan harta benda. Sebagai rakyat yang cakna, kita perlu bersiap-siaga dalam menghadapi apa-apa kecemasan yang boleh meragut nyawa diri dan orang tersayang. Malahan, pada hari ini kita boleh membeli peralatan-peralatan di atas dengan mudah melalui online. Jadi, apa yang menghalang kita sekarang demi orang tersayang? Ayuh siap-siaga meghadapi kecemasan dan cakna degan keselamatan dan kesihatan diri serta keluarga.


Ruang Terkurung?

Pada 20.12.2022 berita harian melaporkan satu kemalangan melibatkan tiga pekerja warga Indonesia yang mati lemas ketika bekerja di dalam ruang terkurung (confined space). Kemalangan itu berlaku ketika ketiga-tiga mangsa sedang melakukan kerja melibatkan kabel bawah tanah di Taman Sains 2, Cyberjaya Selangor. Ketiga-tiga mangsa meninggal dunia di tempat kejadian.

Kemalangan melibatkan ruang terkurung tidaklah asing dalam dunia pembinaan. Contoh kemalangan lain melibatkan ruang terkurung seperti berlaku pada tahun 2018 dilaporkan dua pekerja warga Nepal maut ketika membersihkan tangki berudara bagi pemasangan loji rawatan sisa buangan di sebuah kilang di Yong Peng. Selain itu, kemalangan pada tahun 2019 yang mengorbankan seorang warga Bangladesh di tempat kejadian ketika dia sedang bekerja di dalam ruang terkurung membabitkan saluran paip gas di Jalan Ipoh-Lumut. Persoalannya apakah itu ruang terkurung? Adakah kita boleh mendefinisikan apa-apa ruang yang tertutup sebagai ruang terkurung?

Menurut Tata amalan Industri Bekerja Selamat di Dalam Ruang Terkurung 2010 yang dikeluarkan oleh Jabatan Kesihatan dan Keselamatan Pekerjaan (JKKP) Malaysia telah mendefinisikan ruang terkurung sebagai ruang tertutup atau separa tertutup pada tekanan atmosfera semasa dihuni dan tidak disediakan satu reka bentuk untuk digunakan terutamanya sebagai tempat kerja dan

Untuk mengkelaskan sesuatu ruang itu sebagai ruang terkurung, kita perlu memastikan ruang tersebut mempunyai ciri-ciri yang termaktub di dalam tata amalan ini. Selalunya pihak industri akan melantik mana-mana konsultan bagi mendapatkan khidmat mereka menganalisis ruang-ruang yang berkemungkinan sebagai ruang terkurung yang berada di premis atau kilang. Konsultan ini akan menghasilkan satu laporan yang dipanggil sebagai “Confined Space Risk Assessment Report”. Antara contoh ruang terkurung adalah seperti tangki penyimpanan, tangka di atas lori, dandang, silo, terowong dan lain-lain. Selain daripada itu, bekas tangki yang mempunyai lubang untuk orang masuk juga boleh dikategorikan sebagai ruang terkurung.

Persoalannya apakah hazard ketara yang boleh membahayakan nyawa orang yang bekerja di dalam ruang terkurung? Kebanyakan kes kematian di dalam ruang ini adalah disebabkan hazard atmosfera. Hazard atmosfera merujuk keadaan gas di dalam udara atau persekitaran yang boleh membahayakan nyawa manusia. Contohnya adalah apabila kandungan oksigen kurang daripada 19.5% di dalam ruang terkurung boleh menyebabkan mangsa mati kerana tidak mendapatkan oksigen yang mencukupi, manakala jika kandungan oksigen melebihi 23.5% boleh menyebabkan kebakaran berlaku. Selain itu, contoh hazard atmosfera lain adalah terkumpulnya gas-gas toksik melebihi had yang dibenarkan. Contoh gas toksik adalah seperti Karbon Monoksida (CO) dan Hidrogen Sulfida(H2S). Gas mudah terbakar juga boleh terhasil di dalam ruang terkurung.

Selain hazard atmosfera, pekerja juga terdedah kepada hazard lain seperti hazard fizikal seperti bunyi bising atau suhu yang tinggi/rendah, hazard biologi seperti binatang perosak atau binatang berbahaya yang berada di dalam ruang tersebut , hazard ergonomik seperti ruang yang terlalu sempit dan hazard psikososial. Bagi memastikan keselamatan pekerja yang bekerja di dalam Kawasan ini, pihak JKKP telah menggariskan keperluan bagi setiap pekerja perlu di latih oleh jurulatih bertauliah sebelum mereka di benarkan bekerja di dalam ruang terkurung. Hanya mereka yang lulus ujian sahaja dibenarkan untuk masuk dan bekerja di dalam ruang ini. Selain itu, pekerja perlu mengikuti 10 prosedur kemasukan ke ruang terkurung yang telah diwartakan di dalam Tataamalan Industri Bekerja Selamat di Dalam Ruang Terkurung 2010 ini. Pemakaian alat kelengkapan perlindungan diri dan kelengkapan tambahan seperti alat penguji gas juga perlu bagi memastikan pekerja selamat ketika berada.

Kesimpulannya, bekerja di dalam ruang terkurung merupakan satu kerja yang mempunyai risiko tinggi. Menjadi tanggungjawab majikan untuk memastikan pekerja bawah seliaan mereka mematuhi prosedur kerja selamat. Selain itu, majikan perlu menyediakan sistem kerja yang selamat bagi pekerjaan melibatkan ruang terkurung seperti yang ditulis di dalam tata amalan ini. Kegagalan menyediakan sistem kerja selamat boleh menyebabkan pihak majikan dikenakan kompoun oleh Jabatan Kesihatan dan Keselamatan Pekerjaan (JKKP) Malaysia.


Kemalangan di Tempat Kerja: Teori Domino

Pada 22 Disember 2022 yang lalu Utusan Malaysia telah melaporkan terdapat satu kemalangan maut di tempat kerja melibatkan seorang warga Nepal yang berusia 30 tahun di sebuah kilang pembuatan produk pembungkusan di Klang. Kemalangan ini berlaku apabila lelaki tersebut cuba membetulkan hos yang tertanggal pada mesin di kawasan acuan lalu tersepit. Menurut berita tersebut, mangsa telah ditemui dalam keadaan tidak sedarkan diri dan disahkan meninggal dunia di tempat kejadian.

Kemalangan di tempat kerja tidaklah asing di mana-mana industri dan negara. Merujuk statistik yang dikeluarkan oleh Jabatan Kesihatan dan Keselamatan Pekerjaan (JKKP) Malaysia, dari Januari sehingga Ogos 2022, kira-kira 5366 kes kemalangan di tempat kerja telah dilaporkan kepada pihak mereka dimana 5034 kes melibatkan kemalangan bukan cacat kekal, 175 kes melibatkan kemalangan cacat kekal dan 157 kes kematian.

Menurut Peraturan Keselamatan dan Kesihatan Pekerjaan (Pemberitahuan Mengenai Kemalangan, Kejadian Berbahaya, Keracunan Pekerjaan dan Penyakit Pekerjaan) 2004, kemalangan di tempat kerja bermaksud suatu  kejadian yang berbangkit daripada atau berkaitan dengan kerja yang mengakibatkan kecederaan maut dan kecederaan tidak maut. Manakala, menurut International Labor Organization (ILO), kemalangan di tempat kerja boleh didefinisikan suatu kejadian yang tidak disangka dan tidak dirancang termasuk tindakan ganas yang diakibatkan daripada atau berkaitan dengan kerja di mana mengakibatkan seorang atau lebih pekerja mengalami kecederaan, penyakit atau mati. Secara mudahnya kita boleh menyimpulkan kemalangan di tempat kerja merujuk kepada apa-apa perbuatan atau tindakan yang berlaku di mana-mana tempat kerja atau ketika masa bekerja yang menyebabkan seseorang pekerja mengalami kecederaan atau maut. Contoh kemalangan seperti terperangkap di ruang terkurung, terjatuh dari tempat tinggi, terkena bahan kimia yang berbahaya dan lain-lain.

Kemalangan di tempat kerja boleh berlaku bila-bila masa jika kita tidak mengambil langkah-langkah keselamatan bagi mengelak daripada ia berlaku. Persoalannya, bagaimanakah sesuatu kemalangan boleh berlaku di tempat kerja? Pelbagai teori telah dihasilkan oleh penyelidik-penyelidik bagi memahami bagaimana kemalangan boleh berlaku di tempat kerja. Antara teori yang popular adalah The Domino Theory, Multiple Causation Theory, Biased Liability Theory, The Pure Chance Theory dan Accident Proneness Theory. Dalam teori-teori ini para penyelidik telah mencadangkan pelbagai faktor yang menyebabkan kemalangan boleh berlaku. Namun dalam penulisan ini kita akan melihat bagaimana kemalangan boleh berlaku berdasarkan teori domino yang diketengahkan oleh W.H Heinrich (1931). Walaupon teori ini mendapat kritikan kerana terlalu simplisitik dalam membincangkan faktor kemalangan, namun teori ini boleh digunakan sebagai asas dalam memahami bagaimana kemalangan berlaku.

Menurut Heinrich, 88% kemalangan disebabkan oleh perbuatan tidak selamat (Unsafe Act), 10% daripada keadaan tidak selamat (Unsafe Condition) dan baki 2% disebabkan oleh “act of God”. Dalam teori ini Heinrich telah memperkenalkan “five domino model” penyebab kemalangan.  Teori ini menyatakan bahawa urutan kemalangan sebagai satu rantaian peristiwa mewakili domino yang jatuh dalam satu rantaian. Domino pertama jatuh menyebabkan domino kedua jatuh diikuti ketiga dan seterusnya. Menurut Heinrich, kemalangan boleh dielakkan dengan cara menghapuskan salah satu faktor dalam rantaian peristiwa tersebut.

Bayangkan beberapa domino disusun secara turutan, jika kita menolak jatuh domino yang pertama, ia akan jatuh dan menghempap domino yang kedua dan bersambung sehingga kesemua domino tumbang. Namun seandainya, kita membuang satu domino di antara domino kedua dan keempat, kita dapat elakkan kesemua domino jatuh. Berdasarkan situasi ini, Heinrich percaya bahawa dengan mengganggu rantaian penyebab kemalangan, kecederaan dapat dielakkan. Berdasarkan Heinrich, 5 faktor yang diperkenankan oleh beliau dalam bentuk domino tersebut merujuk kepada :

Domino 1 : Social environment – keadaan persekitaran yang memberi kesan kepada skil pekerja, kepercayaan dan sikap pekerja seperti kecuaian dan kedegilan.

Domino 2: Kesilapan seseorang (Fault of Person) – penyebab kepada pekerja tidak memberi tumpuan yang mencukupi kepada tugas

Domino 3: Perbuatan tidak selamat & tindakan tidak selamat – kesilapan pekerja atau masalah daripada peralatan

Domino 4: Kemalangan

Domino 5: Kecederaan

Dalam rajah 4 di bawah, menerangkan bagaimana kemalangan dapat dielakkan. Seandainya kita menghapuskan perbuatan tidak selamat atau keadaan tidak selamat yang berada di tengah-tengah rantaian kemalangan, menyebabkan kemalangan tidak berlaku seterusnya mengelakkan kecederaan kepada pekerja tersebut.

Perbuatan tidak selamat (unsafe act/unsafe behavior) merujuk kepada tindakan yang dilakukan oleh pekerja yang menyebabkan dirinya, orang lain atau harta benda dalam risiko kecederaan atau kerosakan. Contoh perbuatan tidak selamat seperti tidak memakai alat perlindungan diri ketika melakukan kerja, menggunakan telefon ketika mengendalikan mesin di tempat kerja, dan bermain-main ketika bekerja.

Manakala keadaan tidak selamat (unsafe condition) adalah risiko atau hazard yang wujud di tempat kerja yang boleh membawa kemudaratan kepada pekerja. Sebagai contoh lantai licin, hazard elektrik, hazard biologi, hazard mekanikal dan lain-lain bahaya.

Secara mudahnya, bagi mengelakkan kemalangan berlaku di tempat kerja, kita boleh menghapuskan tindakan tidak selamat (unsafe act/unsafe behavior) dan keadaan tidak selamat (unsafe condition). Memakai alat perlindungan diri yang betul, mematuhi prosedur selamat di tempat kerja merupakan contoh perbuatan yang selamat. Manakala, menyediakan tempat kerja yang selamat dan kondusif dapat mengurangkan keadaan tidak selamat di tempat kerja. Oleh itu, sebagai pekerja adalah menjadi tanggungjawab kita memantau tempat kerja dan diri sendiri supaya tidak terlibat dalam kemalangan.


BUNYI BISING DI TEMPAT KERJA

Bunyi bising di tempat kerja merupakan salah satu hazard yang perlu dikawal supaya ia tidak memberi kesan kepada pekerja di sekitarnya.

Statistik Kemalangan dan Penyakit Pekerjaan Negara tahun 2021 yang dikeluarkan oleh Jabatan Keselamatan dan Kesihatan Pekerjaan Malaysia telah melaporkan sebanyak 3,648 kes disebabkan gangguan pendengaran berkaitan kebisingan pekerjaan dan merupakan kes yang paling banyak direkodkan bawah Statistik Jenis Penyakit dan Keracunan Pekerjaan yang disahkan Tahun 2021. Daripada maklumat ini kita dapat simpulkan bahawa ramai pekerja terdedah kepada bunyi bising di tempat kerja.

Persoalannya, apakah yang dimaksudkan dengan bunyi bising? Berapakah kadar kebisingan yang dikategorikan bunyi bising di tempat kerja? Atau apakah kategori bunyi bising yang ada di tempat kerja?

Bunyi bising atau kebisingan adalah bunyi yang menggangu dan tidak dikehendaki. Selalunya ia terhasil daripada persekitaran atau aktiviti manusia. Bunyi bising ini boleh dilihat dalam dua aspek iaitu bunyi bising persekitaran dan kebisingan pekerjaan. Kebisingan pekerjaan merujuk kepada bunyi yang terhasil daripada proses atau mesin yang terdapat di tempat kerja. Contoh pekerjaan yang terdedah kepada bunyi bising di tempat kerja adalah seperti kerja-kerja mengimpal, pekerja di lapangan terbang, pekerja kuari dan pekerja mengendalikan mesin yang menghasilkan bunyi bising yang berlebihan. Kebisingan ini boleh dikelaskan kepada beberapa jenis antaranya:

a. Bising yang berterusan – bising yang mempunyai perbezaan paras intensiti bising antara maksimum dan minimum yang kurang dari 3dB(A).

b. Bising fluktuasi – bunyi bising yang mempunyai perbezaan paras antara intensiti yang tinggi dengan yang rendah daripada 3dB(A)

c. Bising impuls – bunyi yang mempunyai intensiti yang sangat tinggi dalam seperti tembakan senjata api, lagaan besu dan sebagainya. Bunyi yang terjadi dalam jangka masa tertentu sahaja serta berulang. Contohnya bising ketika memotong besi berhenti apabila gergaji itu dihentikan. Terdapatnya kombinasi jenis bunyi di atas, contohnya kebisingan berterusan dan bersela boleh berlaku serentak.

Akta Keselamatan dan Kesihatan Pekerjaan 1994 (Akta 514) telah menggariskan satu peraturan berkaitan bunyi bising yang dikenali sebagai Peraturan Keselamatan dan Kesihatan Pekerjaan (Pendedahan Bising) 2019. Peraturan ini telah diwartakan sebagai garis panduan kepada majikan di tempat kerja untuk mengawal bunyi bising di tempat kerja. Majikan wajib mematuhi semua klausa yang tertakluk dalam peraturan ini.  Berdasarkan peraturan ini, terdapat beberapa definisi yang perlu diketahui apabila membincangkan tentang bunyi bising iaitu:

·  Bising berlebihan – paras pendedahan bising harian melebihi 82dB(A), dos bising diri harian melebihi lima puluh peratus, paras tekanan bunyi maksimum melebihi 115dB(A) pada bila-bila masa, atau paras tekanan bunyi puncak 140dB(C).

·  Dos Bising Harian – pendedahan bising kumulatif bagi seseorang pekerja yang dibetulkan bagi hari kerja biasa selama lapan jam.

·  Paras Pendedahan bising harian – paras tekanan bunyi berterusan setara yang dibetulkan bagi hari kerja biasa selama lapan jam.

Dalam peraturan ini, majikan wajib mengenal pasti semua pekerja yang berkemungkinan terdedah kepada bunyi bising di tempat kerja. Setelah mengenalpasti Kawasan yang bising ini, majikan perlu melakukan penaksiran risiko bunyi bising dengan melantik penaksir risiko bising. Majikan perlu memastikan bahawa pekerja di bawah selian tidak terdedah kepada

a) Paras pendedahan bising harian melebihi 85dB(A) atau dos bising diri harian melebihi seratus peratus;

b) Paras tekanan bunyi maksimum melebihi 115dB(A) pada bila-bila masa; atau

c) Paras tekanan bunyi puncak melebihi 140dB(C).

Selain itu, menjadi tanggungjawab majikan memberi maklumat yang mencukupi berkaitan kesan pendedahan bunyi bising di tempat kerja. Alat perlindungan diri perlulah diberikan kepada pekerja dan latihan penggunaan alat tersebut perlu dilaksanakan dan direkodkan. Sekiranya perlu, ujian pendengaran (ujian audiometrik) perlulah dilakukan bagi mengukur kadar pendengaran pekerja. Pihak majikan juga perlu untuk melaksanakan langkah kawalan bagi mengurangkan bunyi bising di tempat kerja.

KESAN PENDEDAHAN BUNYI BISING KEPADA PEKERJA

Mengapa kita perlu mengawal bunyi bising di tempat kerja?

Bunyi bising boleh memberi kesan kepada fisiologi manusia dan psikologi manusia. Antara kesan kebisingan kepada pekerja adalah seperti kehilangan pendengaran disebabkan bising (Noise Induce Hearing Loss (NIHL)), kecacatan pendengaran pekerjaan, anjakan ambang standard kekal pekerjaan. Selain itu, bunyi bising juga boleh menggangu tumpuan pekerja ketika melakukan kerja, dan menyebabkan pekerja sukar mendengar arahan atau berkomunikasi. Tambahan lagi, jika pekerja yang mengandung terdedah kepada bunyi bising, kebisingan ini akan memberi kesan kepada bayi di dalam kandungan.

Oleh itu kita perlu mengambil tindakan yang sewajarnya dalam mengurangkan atau menghapuskan bunyi bising di tempat kerja.


Sejarah Besar Bakal Tercipta! Rekod yang sangat mengujakan yang boleh dicapai generasi kita!

Dahulu sewaktu kecil, admin menyangkakan hampir MUSTAHIL negara kita untuk menyaingi kehebatan filem animasi Hollywood.

Di sebalik keterujaan menonton animasi – animasi klasik hebat seperti Pixar, Disney dan Dreamworks, admin menyimpan harap, walaupun impian ini bagai mimpi di siang hari, dapat menyaksikan Malaysia menghasilkan animasi setanding Hollywood.

Dan jujur admin fikir, tak mungkin negara yang tiada budaya animasi boleh capai impian itu. Baik berhenti saja. Bangsa lain lebih berbakat melukis dan mengawal keyframe… bukan bangsa kita..Namun kini dalam hanya 20 tahun lebih, kita di ambang sejarah. Animasi kita mendominasi kutipan di layar perak.

Dan paling mengujakan, Mechamato yang masih lagi ditayangkan, telah menumbangkan kesemua animasi Hollywood yang lain seperti Minions, Big Hero 6, Kung Fu Panda, How To Train Your Dragon, Incredibles dll.Kini, Mechamato sikit lagi hendak MENUMBANGKAN filem animasi antarabangsa paling tinggi kutipan di panggung wayang negara, Frozen 2!

Bermakna, negara kita kini hampir mengikut jejak langkah Jepun. Di Jepun, filem tertinggi kutipannya adalah animasi hasilan mereka sendiri iaitu Demon Slayer, kemudian Spirited Away, barulah diikuti filem Hollywood Titanic. Filem Avenger dikalahkan oleh Detective Conan. Dan filem Avatar 2 dikalahkan oleh filem Slam Dunk.Inilah ciri – ciri negara yang maju. Mereka menghasilkan produk – produk berkualiti tinggi, dan mereka sendiri yang menyokong serta memartabatkannya! Mereka bangga dengan hasilan animasi yang terlahir daripada gerak fikir budaya masyarakat mereka.

Malah yang lebih membanggakan, Jepun pulak kini yang sangat berminat dan suka dengan animasi kita! Mereka terkejut siri seperti Mechamato boleh berjaya di kaca TV tanpa perlu pertarungan berdarah – darah sampai putus kepala. Mereka tak sangka animasi yang bersahaja dan sarat dengan nilai murni boleh popular tanpa perlu adegan – adegan menggiurkan atau mencolok mata, yang malangnya telah menguasai DNA animasi Jepun.

Ada rakyat Jepun yang sanggup terbang beribu – ribu kilometer semata – mata demi animasi keluaran syarikat Malaysia

Di zaman yang kini seluruh ibu bapa sedang risau dengan kartun animasi hasilan Barat yang giat berdakyah, mahukan minda anak – anak kecil lebih ‘open-minded’ dengan menerima agenda seksual songsang, tentang dewa dan tuhan mereka (Thor, Hercules dll.). Iya, kita boleh saja menggerakkan usaha sendiri dengan memboikot atau ‘censoring’.

TETAPI BANGSA MAJU YANG BERMINDA MENANG akan menggantikan konten – konten Barat dengan produk hasilan sendiri yang bukan saja setanding, malah lebih baik dan tersendiri.

Di kala Barat menyuruh jangan menyanjung ibu, kita memartabatkan kemuliaan emak, di kala mereka menyanjung seks bebas dan kecelaruan gender, kitalah yang mengangkat institusi keluarga.

Dan ia adalah tanggugjawab kita untuk menyokong dan mengangkat hasil konten kita, ke persada yang lebih tinggi.


Kebakaran di Rumah: Apa puncanya?

Menjelang masuknya tahun 2023, kita dikejutkan dengan laporan beberapa kes kebakaran yang melibatkan rumah persendirian dan bangunan komersial. Di dada akhbar melaporkan kebakaran di sebuah rumah di Gombak yang melibatkan dua beradik rentung selepas ditinggalkan oleh kedua ibubapa bersendirian di rumah.

Selain itu kita juga dikejutkan dengan kebakaran yang melibatkan bangunan sebuah syarikat tekstil terkemuka di Malaysia iaitu Jakel yang terletak di Shah Alam. Juga dilaporkan satu kemalangan yang melibatkan kebakaran blok rumah pekerja di Pontian yang mana bomba mengambil masa hampir lima jam untuk memadam kebakaran tersebut.

Punca kebakaran bagi setiap kes ini masih belum diketahui dan masih lagi dalam penyiasatan pihak bomba. Kebakaran di rumah dan bangunan komersial bukan sahaja mengorbankan nyawa malahan kemusnahan bangunan itu yang mencecah jutaan ringgit.

Apakah punca yang menyebabkan kebakaran boleh berlaku di rumah?

Kebakaran boleh berlaku dengan pelbagai cara, namun secara tipikalnya penyebab kebakaran boleh dikategorikan kepada dua iaitu kebakaran disebabkan haba menyalakan bahan mudah terbakar (heat igniting combustible materials) atau kebakaran disebabkan oleh tindak balas kimia (caused by chemical reaction). Di bawah merupakan beberapa punca kebakaran berlaku di rumah :

Kebakaran ketika memasak merupakan salah satu faktor penyebab kebakaran di rumah. Kira-kira 49% kebakaran yang dilaporkan berlaku di rumah adalah disebabkan oleh proses memasak di rumah. Penyebab utama adalah disebabkan oleh kelalaian ketika memasak menjadi punca kebakaran berlaku. Selain itu, dapur juga menjadi tempat yang mempunyai punca api yang paling banyak di rumah. Penggunaan tong gas, peralatan elektrik dan peralatan memasak menyebabkan dapur merupakan kawasan yang mempunyai risiko paling tinggi boleh menyebabkan kebakaran berlaku di rumah.

Selain itu, punca kebakaran di rumah adalah disebabkan oleh peralatan pemanasan (heating) dan penyejukan (cooling) mejadi terlalu panas (overheating). Penggunaan peralatan elektrik seperti water purifier, Cuckoo dan Coway akan menjadi panas semasa penggunaannya dan jika kita tidak mematuhi garis panduan penggunaan yang betul, peralatan ini akan menjadi terlalu panas dan menghasilkan haba yang berlebihan (overheating). Ditambah pula dengan kehadiran bahan mudah terbakar berdekatan peralatan-peralatan ini boleh membuatkan kebakaran bermula dan akhirnya merebak ke seluruh bangunan/rumah.

Menurut Jabatan Bomba dan Penyelamat Malaysia, pada tahun 2021 direkodkan 7,447 kes kebakaran melibatkan struktur. Direkodkan 60 peratus daripada jumlah kebakaran ini berpunca oleh elektrik. Antara punca kebakaran disebabkan elektrik adalah kerosakan pada pendawaian elektrik di rumah. Hal ini boleh berlaku disebabkan oleh pendawaian yang salah, pendawaian lama atau terdapat kerosakan disebabkan oleh persekitan atau haiwan perosak. Selain itu, overload extension juga boleh menyebabkan kebakaran berlaku. Overload bermaksud kita menggunakan peralatan elektrik berlebihan pada sesuatu plug di rumah. Sebagai contoh kita memasang plug microwave, air fryer dan dapur elektrik pada satu masa pada wire extension boleh menyebabkan overheating berlaku dan peralatan menjadi terlalu panas sehingga mengakibatkan litar pintas.

Tahukah anda bahawa putung rokok jika tidak dipadam secara betul boleh menyala dalam beberapa jam. Tindakan membuang putung rokok di merata-rata tempat tanpa sedar boleh menyebabkan kebakaran berlaku jika terdedah kepada bahan mudah terbakar seperti kotak, kayu dan cecair mudah terbakar.

Pada hari ini, lilin wangi telah menjadi trend popular di mana kita akan memasang lilin wangi ini untuk menaikkan bau harum dalam rumah. Namun, jika lilin ini tidak diawasi dengan betul ia boleh menyebabkan kebakaran berlaku. Lilin yang diletakkan berdekatan dengan bahan mudah terbakar akan mengambil masa tiga minit untk kebakaran merebak ke seluruh ruang.

Menurut National Fire Protection Agency (NFPA), kira-kira 14000 kes kebakaran berlaku disebabkan bahan kimia setiap tahun. Bahan kimia seperti gasoline, minyak tanah dan thinner adalah bahan kimia yang mudah terbakar dan seandainya terdedah kepada sumber haba ia boleh menyalakan api.

Kurang dari 30 saat masa diambil untuk api yang kecil membesar dengan pantas dan dalam masa seminit asap mula merebak ke seluruh ruang bilik dan kurang 3 minit masa untuk asap mula memenuhi seluruh rumah dan suhu mencapai 500’F. Pada suhu ini tiada manusia dapat selamat daripada menjadi mangsa kebakaran. Oleh itu, kita perlu cakna apakah punca yang boleh menyebabkan kebakaran berlaku di rumah. Dengan itu, kita dapat mengambil langkah-langkah proaktif supaya kebakaran tidak berlaku disebabkan kecuaian kita.


Masa Malaysia salah?!

Satu hari di Bumi ditafsirkan sebagai tempoh masa yang diperlukan untuk Bumi berputar sekali putaran pada paksinya. Tempoh masa ini, menurut saintis, adalah 23 jam, 56 minit, dan 4 saat, dan ia seringkali digenapkan sebagai 24 jam. Justeru, untuk kita yang berada di Malaysia, dan bahkan berada di garisan Khatulistiwa, kita boleh membahagikan masa sebagai 12 jam siang dan 12 jam malam secara khusus. Jadi, andaikata Matahari terbit pada pukul 6.30 pagi, kita boleh jangka yang Matahari akan terbenam pada 6.30 petang.

Logik, bukan?

Cuma masalahnya, pukul 6.30 petang, dekat Sabah mungkin Matahari dah terbenam, tapi dekat KL, Selangor dan kawasan Semenanjung Malaysia yang lain, Matahari dah terbenam ke?

Waktu Min Greenwich (atau Greenwich Mean Time) adalah sistem waktu yang digunapakai oleh British sejak tahun 1880 lagi. Waktu GMT ini dibuat berpaksikan kepada longitude negara, dengan Greenwich dipilih sebagai GMT+0, dan negara yang berada di sebelah timur Greenwich mendapat nilai tambah (GMT+) dan negara di barat Greenwich akan mendapat nilai tolak (GMT-).

Tanah Melayu yang merupakan jajahan British pada waktu itu telah menggunapakai nilai GMT+06:46:46, yang maksudnya kalau waktu di Greenwich adalah pukul 12 tengah hari, pada masa yang sama, waktu di Kuala Lumpur adalah pukul 6.46 petang. Dalam pada masa yang sama, Melaka, Pulau Pinang dan Singapura yang memiliki kawasan cerapan mereka sendiri, mempunyai waktu min tempatan mereka sendiri (dipanggil Local Mean Time). Terdapat perbezaan beberapa minit antara masa negeri-negeri ini, menjadikan masa pada waktu itu adalah tidak seragam.

Keadaan ini berterusan sehingga tahun 1901, di mana pihak British mula sedar keperluan untuk menyeragamkan masa antara negeri-negeri di semenanjung. Maka British memilih untuk menggunakan masa tempatan Singapura, iaitu GMT+06:55:25 untuk seluruh Tanah Melayu, bagi membolehkan jadual keretapi dan penghantaran pos dan telegram dapat diseragamkan. Waktu ini kemudian digenapkan kepada GMT+07:00 pada tahun 1905, membolehkan waktu di Tanah Melayu menjadi sekata dengan waktu di Greenwich.

Pada tahun 1920, Sistem Jimat Waktu Siang (Daylight Saving Time) mula digunapakai di Tanah Melayu, menjadikan masa di Tanah Melayu berubah dari GMT+07:00 menjadi GMT+07:30, memanjangkan waktu siang selama 30 minit.

Menurut British, hal ini dibuat untuk membolehkan pekerja mempunya masa yang lebih untuk berhibur. Namun perubahan ini dibantah masyarakat pada waktu itu, kerana menurut mereka, 30 minit tambahan adalah tempoh yang lama. Jadi pada tahun 1933, 10 minit dikurangkan dari masa Tanah Melayu, menjadikan Tanah Melayu memakai waktu GMT+07:20.

Bagi Sabah dan Sarawak pula, masing-masing menggunakan waktu tempatan, dengan waktu min Kuching dipilih sebagai waktu Sarawak, iaitu GMT+07:21:20, dan waktu min Jesselton dipilih sebagai waktu Borneo Utara. Waktu kedua-duanya diselaraskan kepada GMT+07:30 pada tahun 1926. Tambahan masa 30 minit yang diberi kepada Semenanjung juga turut diberi pada Sabah dan Sarawak, menjadikan GMT+08:00 sebagai waktu rasmi Sabah dan Sarawak.

Penjajahan Jepun ke atas Tanah Melayu memperlihatkan perubahan sistem masa yang amat ketara – masa di Semenanjung dan Sabah Sarawak telah diubah mengikut waktu piawai Tokyo, iaitu GMT+09:00. Ini adalah sejam lebih awal dari Sabah Sarawak, dan sejam setengah lebih awal dari Semenanjung.

Apabila Jepun kalah Perang Dunia Kedua, British mengambil alih Tanah Melayu dan memperkenalkan semula sistem masa sebelum perang, GMT+07:30 bagi Semenanjung, dan GMT+08:00 bagi Sabah dan Sarawak.

Setelah negara Malaysia terbentuk pada tahun 1963, Malaysia Timur dan Malaysia Barat masih lagi menggunapakai sistem masa yang berbeza, dengan Malaysia Timur (Sabah dan Sarawak) adalah GMT+8, dan Malaysia Barat adalah GMT+7:30. Orang yang bertanggungjawab mengubah sistem ini adalah Tun Dr. Mahathir sewaktu beliau menjadi Perdana Menteri Malaysia ke-Empat.

Pada 21 Disember 1981, Dr Mahathir telah membawa usul untuk menyelaraskan waktu Malaysia. Usul tersebut adalah cadangan untuk mengubah masa Malaysia Timur dari GMT+7:30 kepada GMT+8, mengikut kepada waktu Malaysia Barat. Perubahan ini dicadangkan berlaku pada awal tahun baru, iaitu 1 Januari 1982.

Sewaktu usul ini dibahaskan, terdapat bangkangan dari beberapa pihak, antaranya dicadangkan supaya perubahan ini dibuat secara berperingkat dalam masa satu tahun, dan ada juga ahli dewan yang menggesa supaya Sabah dan Sarawak yang mengikut waktu di Semenanjung.

Dr. Mahathir menegaskan bahawa penggunaan waktu piawai ini adalah bagus untuk negara. Menggunakan satu sistem waktu yang sama mampu menyatukan rakyat Malaysia.

Sebagai contoh, sekiranya ada urusan yang perlu disegerakan pada pukul 8 pagi yang memerlukan penglibatan Kuala Lumpu dan Sabah/Sarawak, orang di Kuala Lumpur perlu menunggu 30 minit sebelum orang di Sabah/Sarawak mula bertugas.

Pelancong juga kerap bertanya mengenai waktu Sabah dan Sarawak kerana mereka yang menaiki kapal terbang dari Kuala Lumpur ke Kuching pada pukul 10 pagi akan sampai pada pukul 12.20 tengahari, sedangkan perjalanan hanyalah memakan masa sejam 50 minit.

Selain bagus untuk Dasar Pandang ke Timur negara pada waktu itu. Hal ini kerana kuasa besar ekonomi pada waktu itu seperti Hong Kong, Taiwan dan Macau juga menggunakan zon masa yang sama, dan ini membolehkan pasaran perniagaan dibuka pada waktu yang sama.

Usul yang dibawa oleh Dr. Mahathir itu tidak mendapat sebarang bantahan dari wakil kerajaan mahupun pembangkang, dan pada 31 Disember 1981, semua jam di Malaysia Barat pada pukul 11.30 malam telah dipercepatkan sebanyak 30 minit, menjadikan jam di Malaysia Barat dan Malaysia Timur tepat 12 malam.

Melihat semula kepada sejarah zon masa Malaysia, mungkin kita sedar sekarang bahawa Malaysia sepatutnya ada dua zon masa yang berbeza – zon masa untuk Malaysia Timur adalah GMT+8:00, dan zon masa untuk Malaysia Barat adalah GMT+7:00. Ini bermakna apabila Matahari terbit di Sabah pada pukul 6.30 pagi, Matahari akan terbit di Kuala Lumpur satu jam kemudian, pada pukul 7.30 pagi.

Bagi kebanyakan warga Kuala Lumpur pula, kebanyakan mereka pastinya akan setuju sekiranya penulis mengatakan bahawa warga Kuala Lumpur akan bangun seawal 5.30 pagi / 6.00 pagi untuk bersiap dan bergegas ke pejabat. Dengan perjalanan yang mungkin memakan masa sejam atau lebih, apabila mereka pulang ke rumah, hari masih lagi cerah, dengan waktu Maghrib sekitar pukul 7.30 malam.

Ini bermakna sebenarnya untuk warga Kuala Lumpur, waktu “siang” mereka bermula pada 5.30 pagi, dan ia cuma berakhir pada 7.30 malam, menjadikan jumlah waktu “siang” yang mereka rasa sebenarnya adalah 14 jam, 2 jam lebih panjang dari yang sepatutnya!

Tingkah-laku tidur kita pula sebenarnya dikawal oleh jam biologi badan kita, yang turut dipanggil Kitaran Circadian. Menurut kajian Osea Giuntella dari Universiti Pittsburgh dan Fabrizio Mazzonna dari Università della Svizzera Italiana, kelainan zon masa ini membawa kepada apa yang dipanggil sebagai “social jet lag”.

Idea mereka adalah pada zaman moden, jom biologi kita kini berada dalam masalah besar. Dengan berada pada zon waktu yang salah, badan kita tidak dapat menyelaraskan siang dan malam berpandukan kepada terbit-tenggelamnya Matahari. Hal ini menjelaskan kenapa orang yang berkerja dalam persekitaran penggiliran malam (night shift) mempunyai kualiti tidur yang kurang berbanding orang yang tidur pada waktu malam.

Keadaan ini diparahkan lagi dengan elektrik dan lampu-lampu yang turut memberi impak kepada Kitaran Cicardian kita, sekaligus menjejaskan kualiti tidur kita. Giuntella dan Mazzonna mendapati bahawa masyarakat US yang berada pada zon waktu yang salah mempunyai risiko lebih besar untuk mendapat penyakit kritikal.

Oleh kerana kebanyakan dapatan kajian sekarang masih lagi belum konklusuif, masih ada pelbagai kajian baru yang sedang dibuat di serata dunia bagi mencari hubungkait antara zon masa dengan kitaran circadian manusia.  Sekiranya satu hari nanti, dapat dibuktikan bahawa zon masa yang salah memberi impak negatif kepada masyarakat, mungkinkah satu hari nanti Malaysia akan kembali mempunyai dua zon masa?


Kisah Hansel dan Gretel telah menginspirasikan saintis untuk membina sistem eksplorasi angkasa luar!

“Tabung lava dan gua akan menjadi tempat tinggal yang sempurna untuk angkasawan kerana anda tidak perlu membina struktur; anda dilindungi daripada radiasi kosmik yang berbahaya, jadi yang perlu anda lakukan hanyalah menjadikannya cantik dan selesa,” kata Wolfgang Fink, seorang profesor pengajian kejuruteraan elektrik dan komputer di Universiti Arizona.

Fink merupakan pengarang utama kertas kerja terbaru dalam Advances in Space Research yang menghuraikan rangkaian komunikasi yang akan menghubungkan rover, pendarat dan bahkan kenderaan selam melalui rangkaian topologi mesh, yang membolehkan mesin-mesin tersebut bekerja bersama sebagai satu pasukan, secara bebas tanpa campur tangan manusia. Menurut Fink dan co-pengarangnya, pendekatan ini dapat membantu dalam menangani salah satu Cabaran Besar Teknologi Luar Angkasa NASA dengan membantu mengatasi keupayaan teknologi semasa untuk melalui persekitaran dengan selamat pada komet, asteroid, bulan dan badan-badan planet. Sebagai penghormatan kepada dongeng “Hansel dan Gretel,” para penyelidik menamakan konsep mereka yang masih menunggu paten sebagai paradigma “Jaringan Komunikasi Terkini Terapung Gaya ‘Breadcrumb'” atau DDCN.

“Jika anda ingat kisah Hansel dan Gretel, anda tahu bagaimana mereka menjatuhkan serpihan roti untuk memastikan mereka menemui jalan kembali,” kata Fink, pengasas dan pengarah Visual and Autonomous Exploration Systems Research Laboratory di Caltech dan UArizona. “Dalam senario kami, ‘serpihan roti’ ialah sensor-sensor miniatur yang berada di belakang rover, yang dikerahkan saat melintasi gua atau lingkungan subpermukaan yang lain.”

Terus memantau lingkungan mereka dan sedar tentang keberadaan mereka di ruang angkasa, rover-rover tersebut melanjutkan misi mereka sendiri, dalam keadaan terhubung antara satu sama lain melalui penghubung data nirkabel, dan mengerahkan nod-nod komunikasi sepanjang jalan. Setelah rover merasakan signal sedang semakin malap tetapi masih dalam jangkauan, rover tersebut akan menjatuhkan nod komunikasi, tanpa mempedulikan jarak yang sebenarnya telah dilalui sejak meletakkan nod terakhir.

“Salah satu aspek baru adalah apa yang kami sebut sebagai pengerahan yang berkesempatan – gagasan bahawa anda mengerahkan ‘serpihan roti’ ketika anda harus melakukannya dan tidak sesuai dengan jadual yang telah dirancang sebelumnya,” kata Fink.

Sementara itu, tidak ada keperluan untuk input daripada rover induk; setiap rover subordinat akan menentukan itu sendiri, tambah Fink. Sistem ini dapat bekerja dengan salah satu daripada dua cara, kata Fink. Dalam satu cara, rover induk bertindak sebagai penerima pasif, mengumpulkan data yang dikirim oleh rover-rover yang melakukan eksplorasi. Dalam cara lainnya, rover induk bertindak sebagai pengatur, mengendalikan gerakan rover seperti seorang dalang.

Konsep baru ini berkait rapat dengan paradigma pengintipan bertingkat-skala yang direka oleh Fink dan rakan sekerja pada awal tahun 2000-an. Idea ini membayangkan satu pasukan robot yang beroperasi pada tahap perintah yang berbeza – misalnya, satu pengorbit mengawal sebuah belon udara, yang pada gilirannya mengawal satu atau lebih pendarat atau rover di permukaan. Misinya di luar angkasa telah menerima konsep ini, beberapa dengan penyertaan penyelidik dari UArizona. Sebagai contoh, di Marikh, rover Perseverance mengawal Ingenuity, sebuah helikopter robotik. Satu konsep untuk misi lain, yang akhirnya tidak dipilih untuk pembiayaan, mengusulkan penghantaran satu pengorbit yang membawa balon dan pendarat tasik untuk mengkaji salah satu laut hidrokarbon di bulan Saturnus, Titan. Pendekatan breadcrumb mengambil satu langkah lebih jauh dengan menyediakan platform yang kukuh dalam membolehkan pemburu harta karun robotik beroperasi di bawah tanah atau dalam persekitaran cecair. Kumpulan robot individu yang bebas dan autonomus seperti itu juga boleh membantu dalam usaha mencari dan menyelamat dalam bangunan runtuh atau bencana alam di Bumi, kata Fink.

Fink berkata bahawa cabaran terbesar, selain daripada memasukkan rover ke dalam persekitaran bawah tanah pada mulanya, adalah untuk mengambil data yang direkodkan oleh mereka di bawah tanah dan membawanya kembali ke permukaan. Konsep DDCN membolehkan satu pasukan rover untuk menavigasi persekitaran bawah tanah yang rumit tanpa pernah kehilangan hubungan dengan “rover ibu” mereka di permukaan. Dilengkapi dengan sistem pengesanan cahaya dan jarak jauh, atau lidar, mereka boleh memetakan lorong gua dalam tiga dimensi, tidak berbeza dengan pesawat tanpa pemandu yang dapat dilihat menjelajahi kapal angkasa asing dalam filem “Prometheus”.

“Setelah dikerahkan, sensor kami secara automatik membentuk rangkaian mesh tidak terarah, yang bermaksud setiap nod mengemaskini tentang setiap nod di sekelilingnya,” kata Fink, yang pertama kali menghuraikan konsep DDCN dalam satu cadangan kepada NASA pada tahun 2019.

“Mereka boleh bertukar-tukar di antara satu sama lain dan menampung tempat mati dan kematian isyarat,” tambah Mark Tarbell, rakan penyelidikan dan saintis penyelidikan kunci di makmal Fink. “Jika sesetengah daripadanya mati, masih ada hubungan melalui nod yang masih hidup, maka rover ibu tidak pernah kehilangan hubungan dengan nod yang berada jauh dalam rangkaian.”

Rangkaian nod komunikasi yang kukuh memastikan semua data yang dikumpulkan oleh pemburu penjelajah robotik kembali ke rover induk di permukaan. Oleh itu, tidak perlu mengambil semula robot selepas mereka menyelesaikan tugas mereka, kata Fink, yang menerbitkan idea menggunakan kumpulan pengesan permukaan robotik yang boleh dibazirkan pada tahun 2014.

“Mereka direka untuk dibazirkan,” katanya. “Daripada membazirkan sumber untuk memasukkan robot ke dalam gua dan kembali keluar, lebih bijak untuk membiarkan mereka pergi sejauh yang mungkin dan meninggalkan mereka selepas mereka menyelesaikan misi mereka, kehabisan kuasa atau terdedah kepada persekitaran yang musuh.”

“Pendekatan jaringan komunikasi yang diperkenalkan dalam kertas baru ini berpotensi untuk memperkenalkan era baru penemuan planet dan astrobiologi,” kata Dirk Schulze-Makuch, presiden German Astrobiological Society dan pengarang banyak penerbitan mengenai kehidupan ekstraterestrial. “Akhirnya, ia membolehkan kita untuk meneroka gua tiub lava Marikh dan lautan subpermukaan bulan-bulan berbaldinya – tempat di mana kehidupan ekstraterestrial mungkin hadir.”

Konsep yang dicadangkan “mempunyai keajaiban”, menurut Victor Baker, Profesor Regents UArizona dalam Hidrologi dan Sains Atmosfera, Geosains dan Sains Planet. “Penemuan yang paling menakjubkan dalam sains berlaku apabila kemajuan dalam teknologi memberikan akses kepada sesuatu atau tempat dan sarana untuk berkomunikasi tentang apa yang telah ditemui kepada minda kreatif yang mencari pemahaman,” kata Baker.

Dalam tempat-tempat yang memerlukan robot selam, sistemnya boleh terdiri daripada pendarat yang mengambang di atas tasik, seperti yang mungkin terjadi di Titan, atau duduk di atas ais di samudra sub permukaan seperti di Europa, yang terhubung ke kapal selam, misalnya melalui kabel panjang. Di sini, nod komunikasi akan bertindak sebagai penguat signal dalam interval yang teratur untuk mencegah penurunannya. Paling penting, nod tersebut memiliki kemampuan untuk mengumpulkan data sendiri, seperti mengukur tekanan, salinitas, suhu, dan parameter fisik dan kimia lainnya, dan memasukkan data ke dalam kabel yang terhubung kembali ke pendarat.

“Bayangkan anda berhasil ke Europa, anda mencairkan jalan anda melalui mil ais, mencapai samudra sub permukaan, yang mana anda menemukan diri anda dikelilingi oleh kehidupan asing, tetapi anda tidak memiliki cara untuk mendapatkan data untuk cara kembali ke permukaan,” katanya. “Itulah senario yang perlu kita hindari.”

Setelah mengembangkan rover dan teknologi komunikasi, kelompok Fink sekarang sedang bekerja untuk membangunkan mekanisme sebenarnya yang dapat digunakan oleh rover untuk mengerahkan nod komunikasi.

“Pada dasarnya, kami akan mengajarkan ‘Hansel’ dan ‘Gretel’ kami cara menjatuhkan serpihan roti sehingga mereka menjadi jaringan komunikasi mesh yang berfungsi,” kata Fink.

Secara kesimpulannya, artikel ini membincangkan tentang bagaimana teknologi komunikasi rangkaian mesh yang diilhamkan oleh cerita dongeng Hansel dan Gretel dapat digunakan untuk menjalankan misi eksplorasi robotik di gua-gua planet Marikh dan mungkin di tempat-tempat lain di luar angkasa. Rangkaian mesh ini membantu untuk menjaga komunikasi antara robot dan pusat kendali, serta dapat digunakan untuk menjelajahi tempat-tempat yang mungkin tidak dapat dijangkau oleh manusia atau tidak dapat dijangkau dengan mudah. Artikel ini turut mengemukakan bahawa teknologi ini mempunyai potensi untuk membawa kepada penemuan baru dalam bidang sains planet dan astrobiologi.

University of Arizona. “Hansel and Gretel’s breadcrumb trick inspires robotic exploration of caves on Mars and beyond.” ScienceDaily. ScienceDaily, 1 March 2023. <www.sciencedaily.com/releases/2023/03/230301185225.htm>.


EKSPEDISI PENYELIDIKAN MUSIM SEJUK PERTAMA MALAYSIA DI ANTARTIKA TAHUN INI!

Yayasan Penyelidikan Antartika Sultan Mizan (YPASM) dengan kerjasama Institut Penyelidikan Antartika Chile (Instituto Antártico Chileno, INACH) buat julung kalinya akan menganjurkan ekspedisi penyelidikan musim sejuk pertama Malaysia ke benua Antartika tahun ini.

Sebelum cerita lanjut tentang ekspedisi ini, jom kita kenal dahulu tentang yayasan ini.

Penubuhan Yayasan Penyelidikan Antartika Sultan Mizan (YPASM) telah diluluskan oleh Jemaah Menteri pada 6 Jun 2012. Seterusnya, pada 18 Julai 2012, YPASM telah didaftarkan sebagai Syarikat Berhad dengan Jaminan dan tidak mempunyai modal saham, di bawah Akta Syarikat, 1965.

Penubuhan YPASM sebagai sebuah agensi bawah bidang kuasa Kementerian Sumber Asli, Alam Sekitar dan Perubahan Iklim (NRECC) telah dilancarkan oleh Ke Bawah Duli Yang Maha Mulia Al-Wathiqu Billah Tuanku Mizan Zainal Abidin Ibni Al -Marhum Sultan Mahmud Al-Muktafi Billah Shah, Sultan Terengganu pada 19 Julai 2012 di Kuala Terengganu. Baginda, dalam titah baginda, dengan berbesar hati menerima peranan sebagai Penaung yayasan itu. Yayasan itu bertujuan untuk melibatkan lebih ramai saintis Malaysia dalam penyelidikan Antartika dan untuk mengekalkan kehadiran Malaysia di Antartika.

Sejak penubuhannya, YPASM telah menyediakan 41 geran penyelidikan polar, 13 beasiswa dan 14 sokongan dermaga Antartika kepada stesen penyelidikan di Antartika bernilai RM8,018,780 terutamanya kepada saintis muda Malaysia. Kebanyakan projek penyelidikan yang dibiayai oleh yayasan itu disasarkan untuk menyumbang kepada pemahaman kita tentang cara planet ini berfungsi dan dalam meramalkan bagaimana ia akan berubah.

Menyedari keperluan untuk mengekalkan penglibatan Malaysia dalam penyelidikan polar, YPASM memperkenalkan Inisiatif Perkongsian Pintar YPASM dengan kerjasama lapan universiti tempatan – Universiti Perubatan Antarabangsa, Universiti Malaysia Sabah, Universiti Kebangsaan Malaysia, Universiti Malaya, Universiti Teknologi MARA, Universiti Sains Malaysia, Universiti Putra Malaysia, Universiti Malaysia Terengganu, Universiti Malaysia Kelantan dan Universiti Malaysia Pahang.

Yayasan ini juga menganjurkan program pendidikan dan jangkauan seperti kem sains kutub, sesi perkongsian, pertandingan, dan pameran untuk pelajar dan orang ramai. Selain memberi pendedahan kepada belia tentang penglibatan Malaysia di wilayah Kutub (Antartik dan Artik), program ini disasarkan untuk memupuk minat dalam pendidikan sains dan perubahan iklim global serta meneroka penyelesaian mengenai isu tersebut. Melalui pembelajaran secara langsung, belia boleh lebih memahami dan menghormati sejarah, budaya, dan kepelbagaian ekologi di wilayah Kutub.

Ekspedisi semasa musim sejuk dengan cuaca ekstrem di Antartika ini akan dijalankan selama enam bulan antara Mac hingga September 2023.

Penyelidik terpilih, Prof. Dr. Justin Sentian dari Fakulti Sains dan Sumber Alam, Universiti Malaysia Sabah bakal melakar sejarah selaku rakyat Malaysia pertama menyertai ekspedisi ini, sekaligus menjadikannya penyelidik Malaysia paling lama berada di benua paling sejuk dunia itu. Sepanjang di Antartika, Prof. Dr. Justin akan tinggal dan melakukan kajian di stesen Profesor Julio Escudero milik negara Chile yang terletak di Pulau King George, Antartika.

Prof. Dr. Justin telah menerima geran penyelidikan khas bernilai RM150,000 daripada YPASM untuk projek berkaitan perubahan iklim bertajuk ‘Variasi Ozon Troposfera dan Halokarbon di Semenanjung Antartika Dalam Keadaan Cuaca Melampau’.

Kajian tiga tahun yang dijalankan dengan kerjasama INACH dan University of Santiago ini akan mengkaji peranan halokarbon reaktif terhalogen dalam kimia ozon permukaan dan keadaan meteorologi di bawah keadaan cuaca musim sejuk yang melampau. Halokarbon merupakan gas rumah hijau yang boleh menyumbang kepada perubahan iklim, dan ia juga bertanggungjawab terhadap kehilangan ozon stratosfera sejak beberapa dekad kebelakangan ini.

Semasa berucap di sidang media yang diadakan di pejabat YPASM hari ini, Tan Sri Dato’ Dr. Salleh Mohd Nor, Ahli Lembaga Pemegang Amanah YPASM berkata, “Umum mengetahui bahawa Antartika adalah “litmus” kepada kesan perubahan iklim dunia, lohong lapisan ozon yang pertama telah ditemui di Antartika walaupun tiada penempatan kekal di benua ini yang membuktikan betapa sensitif benua ini kepada kesan perubahan iklim.

“Justeru, adalah amat penting untuk penyelidik Malaysia terus aktif menjalankan penyelidikan di Antartika bersama-sama penyelidik dunia yang lain untuk terus menyumbang kepada kefahaman proses perubahan iklim yang berlaku di benua ini. Maklumat berfakta daripada saintis-saintis seluruh dunia termasuk Malaysia adalah amat penting dalam proses membuat dasar berkaitan perubahan iklim.”

Sementara itu dalam majlis yang sama, Ketua Pegawai Eksekutif YPASM, En Nasaruddin Abd Rahman menyatakan, “Selain aspek penyelidikan, YPASM juga berharap agar ekspedisi ini akan dapat menonjolkan semangat ‘Malaysia Boleh’ melalui Prof. Dr. Justin yang akan menguji ketahanan diri dengan tinggal di Antartika dalam keadaan cuaca melampau dan waktu malam yang panjang selama enam bulan di stesen ini.

“Saya juga ingin mengucapkan terima kasih kepada kerajaan Chile melalui rakan kerjasama INACH yang telah sudi menjadi hos kepada Prof Justin di stesen Profesor Julio Escudero selama enam bulan. Semoga kerjasama penyelidikan Polar antara dua negara ini akan terus diperkukuhkan pada masa akan datang,” ujar beliau lagi.

Prof. Dr. Justin akan bertolak ke Antartika dari Lapangan Terbang Antarabangsa Kuala Lumpur pada 17 Mac 2023 dan dijangka tiba di Antartika pada 21 Mac 2023.

Prof. Dr. Justin Sentian ialah seorang saintis atmosfera yang kini mengetuai Kumpulan Penyelidikan Perubahan Iklim di Fakulti Sains dan Sumber Asli, Universiti Malaysia Sabah (UMS). Beliau juga merupakan felo penyelidik di Pusat Kajian Bencana dan Unit Penyelidikan Air UMS. Sebelum ini beliau merupakan Pengarah Pusat Pengurusan EcoCampus UMS (2014-2017) dan Pusat Jaringan Industri dan Komuniti UMS (2017-2018). Pada 2009, beliau menerima Anugerah Biasiswa Komanwel untuk melanjutkan pengajian ke peringkat sarjana dalam sains atmosfera di Universiti East Anglia (UK). Beliau juga merupakan pemegang biasiswa Kerajaan Malaysia ke Lancaster University (UK) yang membolehkannya memperoleh ijazah kedoktoran pada 2009 dengan pengkhususan bidang kimia atmosfera dan perubahan iklim. Sebelum pelantikannya di UMS, beliau bertugas sebagai Pegawai Kawalan Alam Sekitar di Jabatan Alam Sekitar Persekutuan selama tujuh tahun.

Kebanyakan sumbangan penyelidikan dan penerbitan beliau adalah dalam bidang kimia atmosfera, perubahan iklim, kualiti udara, meteorologi, pemodelan pencemaran alam sekitar serta penilaian kesan alam sekitar. Beliau telah membentangkan lebih daripada 60 kertas kerja di persidangan, seminar dan bengkel antarabangsa dan nasional. Beliau telah dijemput untuk memberi syarahan tentang kerja penyelidikannya dalam beberapa syarahan pleno. Setakat ini, beliau telah menerbitkan lebih daripada 80 kertas penyelidikan dalam jurnal dan prosiding antarabangsa serta kebangsaan.

Penyelidikan semasa beliau memfokuskan kepada lima projek: a) Perubahan iklim serantau resolusi tinggi di Asia Tenggara/Malaysia; b) Kesan perubahan iklim, kelemahan, dan penyesuaian; c) Fluks gas rumah hijau merentasi kecerunan hutan tropika, yang merupakan penyelidikan kerjasama dengan Pusat Ekologi dan Hidrologi, Universiti Edinburgh dan dibiayai sepenuhnya oleh NERC, UK; d) Pelepasan halokarbon reaktif jangka pendek dari persekitaran pantai tropika, yang merupakan kerjasama penyelidikan dengan konsortium penyelidikan daripada beberapa universiti Eropah dan dibiayai sepenuhnya oleh Kesatuan Eropah dan NERC, UK; e) pertukaran troposfera-stratosfera (STE) ozon di latitud lebih tinggi (Antartika), yang merupakan penyelidikan kerjasama yang dibiayai oleh Yayasan Penyelidikan Antartika Sultan Mizan (YPASM). Dalam beberapa tahun kebelakangan ini beliau telah dilantik oleh Asian Development Bank sebagai pakar perubahan iklim untuk Malaysia dalam penyiasatan kerentanan perubahan iklim dan penyesuaian di pantai timur Sabah. Beliau juga dilantik sebagai ketua projek dalam beberapa kerja perundingan – Yayasan Asia untuk mengkaji keterangkuman dasar ekonomi hijau di Sabah; WWF untuk mengkaji potensi biofuel dalam sektor agroforestry; dan lebih daripada 20 perundingan EIA berfungsi sebagai ketua projek untuk pelbagai projek. Beliau juga memainkan peranan penting dalam pembangunan Dasar Alam Sekitar Negeri Sabah khususnya kualiti udara dan perubahan iklim.

Hebat! Ayuh rakyat Malaysia, sama-sama kita doakan agar ekspedisi ini dapat dilaksanakan dengan jayanya.**Sumber gambar artikel : https://www.thepatriots.asia/wujudkah-piramid-binaan-alien-di-antartika/


Awas! Rumpai laut sejumlah 5000 batu persegi sedang menuju ke Florida dan Mexico?!

“Makhluk rumpai laut berukuran 5,000 batu persegi sedang menuju ke Amerika Utara dan boleh menimbulkan kekacauan di pantai seluruh Florida, Mexico dan Caribbean”, mengikut laporan Denise Chow daripada NBC News.

Kumpulan rumpai laut yang tebal – yang dikenali sebagai Great Atlantic Sargassum Belt – bukanlah sesuatu yang baru, dan saintis mengatakan bahawa saiznya sangat besar sekarang. Sargassum bersaiz raksasa seperti selimut terapung di Lautan Atlantik nampaknya tiba di pantai beberapa bulan lebih awal daripada kebiasaan pada tahun ini, yang mana dikatakan “tidak menjanjikan musim panas dengan pantai yang bersih pada 2023,” oleh Brian Lapointe, seorang ahli ekologi di Florida Atlantic University, kepada Livia Albeck-Ripka dan Emily Schmall daripada The New York Times.

“Sargassum biasanya tiba di pantai pada bulan Mei, kemudian mencapai puncaknya pada bulan Jun dan Julai. Tetapi kini, rumpai laut ini sudah mulai terkumpul di pantai di Key West, Florida dan juga di Cancun, Mexico serta Playa del Carmen dan Tulum.

“Rumpai-rumpai ini semakin besar dan besar, dan tahun ini kelihatan seperti saiz terbesar yang pernah direkodkan,” kata Lapointe kepada The Times.

Secara umumnya, rumpai laut Sargassum mengapung di antara Afrika Barat dan Teluk Mexico. Di tengah-tengah Lautan Atlantik, rumpai ini memberikan beberapa manfaat, seperti menyerap karbon dioksida dan memberikan perlindungan kepada pelbagai haiwan marin, termasuk beberapa ikan, krustasea dan penyu laut.

Tetapi apabila kusut rumpai laut ini tiba di pantai, mulalah berlakunya masalah. Rumpai ini akan terkumpul di pantai dan mulai membusuk, melepaskan gas hidrogen sulfida yang beracun ke udara. Dikenali sebagai “gas kumbahan” atau “gas rawa”, gas tidak berwarna ini berbau seperti telur busuk sehingga menyebabkan wujudnya masalah pernafasan dan neurologi kepada manusia.”

Kehadiran Sargassum ini telah menjauhkan para pelancong dan menyebabkan impak negatif pada ekonomi hotel, restoran dan perniagaan lain yang bergantung pada pelancong untuk kehidupan mereka. Tahun ini, ketibaannya yang awal telah menjadi masalah pada industri pelancongan di Pantai Teluk Florida kerana sudah berhadapan dengan kesan merbahaya gelombang pasang merah.

“Keadaan ini tidak menyenangkan,” kata Melinda Simmons, seorang saintis marin di Universiti Jacksonville, kepada Robert Speta daripada First Coast News. “Sama ada anda berenang atau berjalan di dalamnya, pasti akan berbau busuk. Kemudian orang tidak mahu datang ke pantai.”

Selain itu, Sargassum boleh menyukarkan pelayaran bot melalui perairan pantai. Rumpai ini boleh menyumbat injap hisap loji penapisan air laut dan loji pembekal kuasa, yang boleh menyebabkan kekurangan air dan masalah lain. Rumpai ini juga boleh menghalang cahaya mengenai tumbuhan dan haiwan yang berada di bawah permukaan air dan menyukarkan penyu laut merangkak ke habitat tempat bertelur mereka atau ke laut.

Walaupun komuniti dan pihak tempat peranignan cuba mengeluarkan sebanyak mungkin rumpai laut daripada pantai, proses tersebut adalah mahal dan memerlukan tenaga kerja yang banyak. Dan setelah mereka mengeluarkan sargassum, mereka kemudian harus mencari jalan untuk membuangnya. Sargassum mengandungi logam berat, termasuk arsenik, yang boleh membuatnya berbahaya jika digunakan sebagai baja atau kompos. Usahawan cuba mencari penyelesaian inovatif untuk masalah sargassum – seperti menenggelamkannya ke dasar laut atau menggunakannya untuk bahan bangunan – tetapi sejauh ini mereka masih berjuang untuk menjadikannya komersial.

Saintis telah mengesan rakit sargassum Atlantik selama bertahun-tahun. Tetapi pada tahun 2011, mereka mula menyedari bahawa ia semakin bertambah besar setiap tahun. Blok coklat ini kini begitu besar sehingga boleh dilihat dari angkasa, dan penyelidik menggunakan imej satelit untuk mengawalinya.

Para saintis tidak pasti apa yang menyebabkan pertumbuhan Sargassum yang semakin pesat, tetapi mereka menduga aktiviti manusia mungkin sebahagian puncanya. Menerusi pemerhatian, kumpulan Sargassum cenderung berkembang secara bermusim, pada waktu yang sama apabila sungai-sungai utama seperti Congo, Mississippi, dan Amazon mengalir ke Lautan Atlantik. Daripada pola ini, mereka telah menyimpulkan bahawa sisa terbuang daripada baja, pembalakan hutan, dan pembakaran biojisim secara tidak sengaja telah mengaktifkan rumpai laut tersebut. Selain itu, peningkatan suhu laut disebabkan oleh perubahan iklim kerana kegiatan manusia juga mungkin salah satu penyebabnya.

“Saya telah menggantikan kegelisahan perubahan iklim dengan kegelisahan Sargassum,” kata Patricia Estridge, seorang pengasas bersama dan CEO Seaweed Generation, sebuah syarikat yang berpusat di Scotland yang bertujuan menggunakan rumpai laut untuk mengeluarkan pelepasan karbon, kepada Guardian‘s Zan Barberton.

Artikel “A 5,000-Mile-Wide Mass of Seaweed Is Heading for Florida and Mexico” oleh Sarah Kuta di pautan https://www.smithsonianmag.com/smart-news/a-5000-mile-wide-mass-of-seaweed-is-heading-for-florida-and-mexico-180981795/

Sumber gambar artikel : https://www.itv.com/news/2023-03-16/concern-as-5000-mile-long-mass-of-seaweed-heads-to-florida